ועדת ביטחון הפנים, כנסת 24, פרוטוקול מספר 76, 2022-03-07 11:00

יוליה מלינובסקי: בוקר טוב לכולכם, אנחנו פה בדיון משותף בין הוועדה לשירותי דת יהודיים והוועדה לביטחון הפנים בנושא של ההכנות להילולה במירון השנה.

יוליה מלינובסקי: כולנו זוכרים את מה שהיה לנו לפני שנה, אף אחד מאיתנו לא רוצה בשום פנים ואופן לחזור לאותן מראות.

יוליה מלינובסקי: עלינו לעשות הכול שההילולה השנה תהיה בצורה הכי בטוחה והכי טובה שניתן.

יוליה מלינובסקי: נעשו מאמצים גדולים על ידי המשרד לשירותי דת, וגם כמובן הפרויקטור שיושב פה על ידי, שהוא מתכלל את האירוע.

יוליה מלינובסקי: עלינו ללמוד את הלקחים.

יוליה מלינובסקי: יש ועדת חקירה ממשלתית שפועלת לבדוק את ההתרחשויות שם.

יוליה מלינובסקי: אנחנו לא שם, אנחנו צריכים להסתכל עם הפנים קדימה.

יוליה מלינובסקי: מה נעשה כבר?

יוליה מלינובסקי: מה ניתן לעשות?

יוליה מלינובסקי: באיזה מתכונת?

יוליה מלינובסקי: היום יש פה את כל הגורמים הרלוונטיים שייתנו תשובות.

יוליה מלינובסקי: בבקשה, גברתי.

מירב בן ארי: ברשותך, אני אפתח כמו שאני פותחת את ועדת ביטחון הפנים.

מירב בן ארי: אז היום ה-7 במרץ 2022, ד' ב' אדר תשפ"ב.

מירב בן ארי: הנושא הוא היערכות גופי הממשלה להילולת הרשב"י במירון, דיון משותף של ועדת מיזמי תשתית לאומיים מיוחדים ושירותי דת יהודיים ושל ועדת ביטחון הפנים.

מירב בן ארי: ראשית, אני מברכת את חברי השר מתן כאן, שר הדתות, על ההשתתפות שלו, על ההתעקשות שלו לקיים את הישיבה הראשונה על מירון, ראשונה מתוך עוד אחת שתתקיים במאי, להגיע לפה ולתת תשובות, בעיקר לציבור שצופה ומחכה.

מירב בן ארי: ובאמת אחת ההמלצות הראשונות של מסקנות ועדת הביניים היא שאתה תתכלל, כמובן עם הפרויקטור, את הנושא של מירון.

מירב בן ארי: אני רוצה כמה מילים על מירון.

מירב בן ארי: בל"ג בעומר 30 באפריל 2021 התרחש האסון החמור ביותר בתולדות המדינה, אסון הילולת רבי שמעון בר יוחאי במירון.

מירב בן ארי: בעקבות האסון, בעקבות מעיכה וחנק שנגרמו בדחק הקהל במתחם ההדלקה של ישיבת תולדות אהרון, נספו 45 גברים וילדים ונפצעו 145 בני אדם.

מירב בן ארי: בעקבות האסון הממשלה הכריזה על יום אבל לאומי ועל ועדת חקירה ממלכתית בראשות השופטת בדימוס מרים נאור, זיכרונה לברכה.

מירב בן ארי: מדי שנה נערכת הילולת מרון בל"ג בעומר בצפיפות ובדוחק, ובמתחם קבר רבי שמעון בר יוחאי, שאליו כבישי גישה צרים, בו יש מבנים ישנים, ורוב ההרחבות שלו נוצרו במאה ה-21 כדי לקלוט את ההמונים.

מירב בן ארי: אני לא אכנס לכל הפרטים של האירוע, אני כן יכולה להגיד, שקראתי לעומק את מסקנות הביניים של הוועדה.

מירב בן ארי: אחד הדברים המטרידים ביותר בעיניי, ואליו אני מניחה שתתייחס, זה קודם כול שאירועים דתיים לא נמצאים בתוך התחום של רישוי עסקים.

מירב בן ארי: כשאדם חילוני עושה הופעה של שלמה ארצי, הוא צריך לבוא למשטרה, לאותה חטיבה של רישוי, ולהביא מפיק, להביא מהנדס.

מירב בן ארי: אבל לצערי באירועים דתיים אין את הדברים האלה, אז אני אשמח שתתייחס לזה.

מירב בן ארי: אני מאוד מקווה שיש כאן נציגים של משרד התחבורה, כי גם חלק מהאירוע הוא גם נושא ההסעות, שגם לזה אני ארצה לשמוע התייחסות.

מירב בן ארי: וכמובן, כיצד אנחנו נערכים גם להילולה במירון שתתקיים השנה, אבל גם בכלל, בתור השר הממונה, לגבי האירועים האלה של הקהילה הדתית.

מירב בן ארי: הייתי אומרת שהכתובת הייתה כאן על הקיר, אבל במקרה הזה, בניגוד לאירועים אחרים, לא הייתה בכלל כתובת, כי כל מה שנוצר זה בעצם הטחת האשמות הדדיות בין הגורמים המעורבים.

יוליה מלינובסקי: המרכז הארצי למקומות קדושים פה?

יוליה מלינובסקי: מי שמתכללים עכשיו את האירוע, שקיבלו פטור מחובת המכרזים.

מירב בן ארי: שנייה, תני לי לסיים ואחרי זה תשאלי.

מירב בן ארי: אני רק רוצה להגיד משהו למשפחות של ההרוגים שצופים: אני חושבת שהצדק ההיסטורי שאני אעשה עם המשפחות, מעבר כמובן לתמיכה בהן, לתת להן את ההיסטוריה שתיעשה כאן היום – בעיניי זה אמיתי, זה לא קלישאה – ולשנות את מתווה מירון לדורות הבאים, ובכך למנוע את האסון הבא.

מירב בן ארי: אני חושבת שקיבלת הזדמנות חשובה מאוד, ולכן הודיתי לך בהתחלה ואני גם מודה לך עכשיו: אני מכירה אותך, אני יודעת כמה אתה רציני, ואני בטוחה שבכלל ההתייחסות עכשיו תהיה רצינית.

מירב בן ארי: ברור לי שמירון הבא לא יהיה, אבל אנחנו גם לדורות הבאים צריכים למנוע אסונות כאלה, כי אסון כזה לא התרחש לנו במדינה, ויש לנו את האחריות של כולם פה, גם שלי וגם של יוליה, שגם לא צריך להגיד תודה רבה על ההתכנסות לדיון הזה, כדי למנוע אסונות כאלה בכלל, ובטח אסון כמו מירון בפרט.

מירב בן ארי: אני מודה לך.

מירב בן ארי: בבקשה, אדוני השר מתן כהנא, השר לשירותי דת.

מתן כהנא: שלום, חבר הכנסת מרגי, אני שמח שבאת.

מתן כהנא: ראשית, אני רוצה להודות לכן, חברותיי יוליה מלינובסקי ומירב בן ארי, על הכינוס של הוועדה הזו.

מתן כהנא: אנחנו במשרד לשירותי דת רואים חשיבות עצומה בקיום של הדיונים האלה, כי המפתח להצלחת האירוע השנה ובשנים הבאות זה האמון של הציבור בתהליך שאנחנו מבצעים בהכנות לקראת האירוע.

מתן כהנא: ואני חושב שבעזרת השם, כשיבינו את התהליך שעוד מעט הממונה על האירוע, צביקי, יסביר פה, יבינו כולם את התהליך שאנחנו מקיימים.

מתן כהנא: הדבר שמוביל אותנו זה הרצון העז לקיים את האירוע במירון השנה.

מתן כהנא: לכאורה היה הכי קל להגיד: השנה אין אירוע, או לעשות משהו מאוד מאוד קטנטן.

מתן כהנא: אנחנו לא שם.

מתן כהנא: אנחנו רוצים לעשות אירוע, שיאפשר לכל מי שחפץ בכך להגיע ולציין את הילולת רבי שמעון בל"ג בעומר במירון, וזה הפרמטר שמוביל אותנו.

מתן כהנא: חשוב לי להדגיש פה לציבור ולכל המעורבים, שזה אירוע א-פוליטי לחלוטין.

מתן כהנא: גם אם במשרד הדתות קורים דברים שיש לגביהם מחלוקות בציבור וכו', עניין מירון הוא א-פוליטי באופן מלא ומוחלט.

מתן כהנא: בשום פנים ואופן אנחנו לא מכניסים אליו שיקולים פוליטיים, רק שיקולים של קיום מסורת אבות ובטיחות של החוגגים.

מתן כהנא: התהליך שצביקי, הממונה על האירוע, מוביל הוא תהליך מאוד מאוד רציני ומאוד מאוד משתף.

מתן כהנא: עוד מעט צביקי יראה לכם עם מי הוא נפגש בדרך ואת התהליך שהוא קיים, אתם תראו שאין מישהו רלוונטי, כולל נציגים של הציבורים, המשפחות השכולות – כולם הם חלק מהתהליך הזה, וזה קריטי מאוד להצלחת האירוע.

מתן כהנא: פרמטר מוביל מבחינתנו זה ועדת החקירה.

מתן כהנא: ועדת החקירה הוציאה מסקנות ביניים, ובגדול אנחנו נצמדים למסקנות הביניים של ועדת החקירה.

מתן כהנא: יש לזה מספר יתרונות, נעמוד עליהם בהמשך.

מתן כהנא: אני אומר לכולם: נדרש רצון טוב מכולם כדי שהדבר הזה יצליח.

מתן כהנא: אתם תכף תראו שיש דברים של חקיקה, ודברים שאין חקיקה ותקנות וכו'.

מתן כהנא: אם לא יהיה רצון טוב של כל המעורבים, אז יש סיכוי שדברים ישתבשו, ולכן חשוב לנו הגיוס של כולם.

מתן כהנא: פה אני קורא למנהיגי הציבור, אני שמח שחבר הכנסת מרגי כאן, ציפיתי לראות כאן יותר חברי כנסת מהסיעות שמייצגות את רוב האנשים שמגיעים להילולה, כי התמיכה של מנהיגי הציבור, והקריאה של מנהיגי הציבור לכלל הציבור לשתף פעולה עם ההנחיות שייצאו ועם הסדרנים וכוחות הביטחון היא קריטית כדי שהדבר הזה יצליח, ואני משוכנע שכך יהיה.

מתן כהנא: משפט אחרון.

מתן כהנא: השנה הזו היא שנה אחרת מהשנים שלפניה וגם מהשנים שאחריה.

מתן כהנא: בשנה הזאת יש עדיין הרבה לקונות.

מתן כהנא: אני מזכיר לכולם: ועדת החקירה עדיין עובדת.

מתן כהנא: אין מסקנות של ועדת החקירה.

מתן כהנא: האתר עדיין לא נראה כמו שהוא ייראה בעוד שנתיים מהיום.

מתן כהנא: הכל המצב החקיקתי לא נראה עדיין כמו שהוא ייראה בעוד שנתיים מהיום.

מתן כהנא: יש עדיין מספר לקונות, שאנחנו בתוך הצוות שצביקי מוביל אותו, משתדלים לזהות את כל הלקונות האלה ולהיכנס אליהן, ולא להשאיר שום דבר ליד המקרה.

מתן כהנא: לכן פה בוועדה הזו, אני אומר לך, מירב, ולך, יוליה, אם יעלו נקודות, אנחנו נשמח לגלות אותן מוקדם ולקבל החלטות.

מתן כהנא: אנחנו לא מתכוונים להשאיר דברים ליד המקרה, וחשוב לנו למלא את כל החללים שעלולים להיווצר במתווה הזה, בגלל המצב הייחודי שאנחנו נמצאים בו השנה.

מתן כהנא: ואני אומר את זה גם בהקשר, שלא צריכים לחשוב שמה שיהיה שנה זה בהכרח מה שיהיה בשנים הבאות.

מתן כהנא: השנה הזו היא שנה מאוד מאוד ייחודית, חייבים לעבור את השנה הזו בהצלחה, כדי שנוכל להמשיך קדימה לשנים הבאות אחריה.

מתן כהנא: אז אני מציע שניתן לצביקי לעבור על המצגת שהוא הכין פה.

מתן כהנא: מי שרוצה, שירשום לעצמו שאלות, כי אם עכשיו נתחיל בשאלות מתפרצות אז זה יהיה ברדק בעיניי.

מירב בן ארי: אין שאלות.

מירב בן ארי: היחיד שיכול להעיר הערות ביניים זה מרגי.

מתן כהנא: אה, יופי.

יעקב מרגי: למזלי הרב, זה חוק מרפי, תמיד מתנגשים לי שני דיונים חשובים שאני רוצה להיות.

יעקב מרגי: יש דיון שאני יזמתי בוועדת החינוך.

מתן כהנא: אנחנו סומכים עליך, מרגי.

יוליה מלינובסקי: אז בואו נראה קודם כול מצגת, אם יש לך כמה דקות.

יעקב מרגי: לא, אני לא אוכל להיות פה, אבל אני אעקוב אחרי זה.

מירב בן ארי: אתה רוצה אבל להתייחס לפני, אם אתה הולך?

יעקב מרגי: זה לא חכם.

יעקב מרגי: בואי נראה, עשו עבודה.

יעקב מרגי: סתם לזרוק סיסמאות על הבוקר?

מירב בן ארי: בבקשה.

צבי טסלר: שלום לכולם, אני צביקי טסלר.

צבי טסלר: לפני חודשיים נכנסתי לתפקידי, ואני כבר בפתיחה רוצה להגיד, שמהיום הראשון ההנחיה שהשר חוזר עליה, אמר אותה גם פה: להתנהל באופן מקצועי לחלוטין, נקי מכל שיקול, למעט השיקול של קיום ההילולה בביטחון, ותוך שמירה על שלום הציבור.

צבי טסלר: (הצגת מצגת) נכנסתי לתפקיד הזה ומהר מאוד נפלה עליי חרדת קודש, גם בגלל התמונות שאנחנו רואים כאן והאסון הנורא שקרה בשנה שעברה, וגם בגלל ההבנה של המשמעות של הילולת הרשב"י לציבורים גדולים במדינת ישראל והמקום שזה תופס בחייהם, והבנה שצריך למצוא את הדרך לקיים את ההילולה כמיטב המסורת, וזאת כמובן מבלי לפגוע בשלום הציבור.

צבי טסלר: למעשה בעקבות האסון מה שקרה עד היום, אנחנו יודעים, זה מינוי ועדה חקירה ביוני 2021, המלצות ביניים של ועדת החקירה בנובמבר, אימוץ ההמלצות על ידי ממשלת ישראל בדצמבר, ומכאן ואילך אנחנו מתקדמים.

צבי טסלר: השינויים העיקריים שיש השנה לעומת שנים קודמות – בראש ובראשונה זה ההסדרה הניהולית שעמדנו עליה, שר ממונה; יש גם צוות מנכ"לים שמלווה את התהליך; פרויקטור שזה אנוכי, או הממונה, כפי שאבשלום קור מקפיד שנגיד; וחברת הפקה שנשכרה לנהל את האירוע, לארגן אותו, מה שלא היה בשנים קודמות.

צבי טסלר: המתווה עצמו, הדברים העיקריים ששונים, וגם הם לאור מסקנות ועדת החקירה, זה שיתקיים אירוע הדלקה אחד מרכזי; שתוגבל חלוקת המזון בהר; שלא יהיו מאהלי משפחות, שתפסו חלק ניכר מהמקום של ההר, אני יודע להגיד היום שגם חלק מהמקומות האלה נסגרים היום ככאלה שאינם בטיחותיים; הגבלת קהל שיכול להיות בו זמנית במרחב ההר; והגעה בתחבורה מכורטסת, דהיינו נשלטת להר.

צבי טסלר: ועכשיו ובמהלך כל הימים שיהיו עד ההילולה – הסדרת תשתיות נרחבת שמתרחשת בהר, בהובלה של רשות לאכיפה במקרקעין במשרד האוצר, שעושים שם עבודה מאוד משמעותית של הסרת מפגעי הבטיחות ומבנים שאינם חוקיים.

צבי טסלר: ואנחנו בהתאמה נצטרך להתאים את ההר ואת תשתיות ההר להילולה במעלה הדרך.

צבי טסלר: מה עשינו עד כה?

צבי טסלר: אז כאמור, מינוי פרויקטור; צוות מנכ"לים שנפגש כבר פעמיים; אושר ופורסם המתווה, שנתתי כאן את הכותרות שלו, עוד רגע נראית למעט יותר פרטים; המינוי של המפיק – "עזריאלי הפקות" זו החברה שתפיק את האירוע; פעולות תשתית בהר – גם הריסה, גם שיקום, גם הסדרת בטיחות.

צבי טסלר: הרבה מאוד מפגשי תיאום שאני מקיים באופן אישי עם נציגי הקהל.

צבי טסלר: כשאני אומר נציגי הקהל, זה נציגים של חסידויות, של מגזרים שונים שעולים להר, פועלים בהר, לרבות ארגוני חסד שפועלים בהר, וגופים שונים שהיו שותפים בצורה כזו או אחרת להילולה ולארגונה.

צבי טסלר: עם כולם, כל מי שמבקש כמובן להיפגש, כל מי שאני מצליח למצוא בעצמי, אני נפגש איתו, וזה כדי לשמוע וללמוד ולהבין את האתגרים הגדולים שיש באירוע הזה, ויש הרבה מאוד אתגרים.

צבי טסלר: כמו כן, קיימנו מפגשי תיאום עם המשפחות השכולות.

צבי טסלר: אנחנו מתכננים לתת להן מקום בהילולה.

צבי טסלר: ולכן היה לנו מאוד חשוב גם לשמוע אותם, לשמוע את דעתם.

צבי טסלר: 43 משפחות, 45 חללים, לא כולם מאותו מגזר.

צבי טסלר: דעותיהם שונות כמו שדעותינו שונות, וצריך למצוא את דרך המלך ואת הדרך הנכונה גם לתת מקום לאסון הגדול הזה השנה.

צבי טסלר: הדבר האחרון שהתחלנו לטפל בו זה נושא החקיקה.

צבי טסלר: אני אומר התחלנו, אנחנו נמצאים בעיצומו של תהליך, זה לא פשוט, זה מורכב.

צבי טסלר: החקיקה נועדה לתת מענה לשלושה היבטים עיקריים: זה הגבלת קהל, הגבלת הדלקות ותהליך הרשאה לקיום אירועים.

צבי טסלר: צריך להגיד, תהליך החקיקה נועד לאפשר לממש את המלצות ועדת החקירה.

צבי טסלר: המלצות ועדת החקירה בלי הליך חקיקה יהיו בהסכמה, אבל לא באופן חד משמעי שאפשר לקיים אותו.

צבי טסלר: מה נשאר לנו עד כאן?

צבי טסלר: הגאנט העקרוני שלנו: אנחנו מתכוונים במהלך החודש הזה לקיים סדנת שותפים, לאסוף את נציגי כל מי שעולה להר – גם קהל, גם מארגנים – ולעשות יום משותף שמסתכל על הדברים, בוחן אותם ומהדק את שיתופי הפעולה; להכשיר חניונים; לקיים תכנון יותר מפורט, מבצעי ממש בקטן של ההילולה; ואינשאללה להצליח להשלים חקיקה גם בתקופה שהכנסת בפגרה.

צבי טסלר: זה יהיה בהחלט מאתגר.

צבי טסלר: אם לא תהיה חקיקה אנחנו נפעל בהסכמות.

צבי טסלר: בחודש אפריל אנחנו נשלים את התכנון, נשלים את ההכשרות גם של חניונים, גם הכשרות בהר בבטיחות, בכל מה שקשור בזה, ונקיים אישורי תוכניות לכל הגופים שפועלים.

צבי טסלר: ובמאי זה כבר היערכות בהר.

צבי טסלר: 19-18 במאי, ל"ג בעומר תשפ"ב, הילולת הרשב"י.

צבי טסלר: עיקרי האתגרים שלנו – ופה אני יורד למעט פרטים, לא הרבה מדי.

צבי טסלר: מוקדי הפעילות העיקריים שיש לנו במעגל ההר – עוד מעט נבין מה זה מעגל ההר – זה ההדלקה המרכזית שמתקיימת בערב ל"ג בעומר; טקס ההתייחדות, שעוד לא קבענו בדיוק מתי הוא יתקיים, כפי הנראה למוחרת לפנות ערב; התנועה בציון הקבר – לאורך כל ההילולה מתקיימת תנועה בציון הקבר, אירוע מאוד מאתגר.

צבי טסלר: ציון הקבר הוא קטן, כמות האנשים שרוצה להיכנס גדולה, כמות האנשים שרוצה להתפלל, לומר תהילים, גדולה.

צבי טסלר: אנחנו נצטרך למצוא את הדרך לעשות את זה בדרך נכונה, בשביל שכמה שיותר אנשים יוכלו באמת לעבור בציון הקבר.

צבי טסלר: והתקהלויות ספונטניות מתואמות ברחבי ההר – תפילות, שירה, ריקודים, טקסי חלאקה – כל הדברים שמתרחשים כל שנה בהר.

צבי טסלר: בסופו של דבר המקומות הבטוחים שבהר יהיו פתוחים.

צבי טסלר: תוכנית מפורטת של מרחב וזמן במעגל ההר – זה אחד האתגרים הגדולים שלנו, להגיע לתוכנית מפורטת, שאנחנו יודעים להגיד בכל שעה משעות ההילולה, מה צפוי לקרות בהר, איפה צפוי לקרות בהר, ולתאם את זה בדרך הנכונה.

צבי טסלר: התוכנית המפורטת של תנועת הקהל, כשתנועת הקהל מתחילה מהבתים ונגמרת בבתים, בדרך היו בהילולת מירון, זה מבצע תחבורה ענק שצריך לתכנן אותו.

צבי טסלר: וגם תנועת הקהל הרגלית, מהרגע שירדו באוטובוסים ונכנסים למרחבי ההילולה, גם שם צריך לנהל את תנועת הקהל.

צבי טסלר: מאוד מאוד מאתגר, בגלל הקהל הגדול שרוצה להגיע, שאנחנו גם רוצים לאפשר לקהל גדול, ככל הניתן במגבלות הבטיחות, להגיע.

צבי טסלר: הסדרת האירועים במעגל שיפולי ההר – עוד מעט נבין גם מה זה מעגל שיפולי ההר – אבל במעגל הזה, שהוא לא הר עצמו, מתקיימים לא מעט אירועים, התקיימו גם בעבר לא מעט אירועים.

צבי טסלר: הדרך האחרונה להסדיר אותם זה באיזשהו תהליך הרשאה ולא באופן ספונטני לגמרי.

צבי טסלר: גם זה אחד האתגרים שאנחנו עובדים עליהם.

צבי טסלר: תהליך עצמו של הרישוי או ההרשאה של האירועים הוא תהליך שאו שהוא יהיה בחקיקה כאמור או שהוא יהיה בדרך של הסכמה.

צבי טסלר: ואת כל הדברים האלה אנחנו גם צריכים להסביר לציבור – שהתנועה להר, התנועה בהר תהיה שונה.

צבי טסלר: מה שמצפים מהאנשים ושהאנשים צריכים לצפות מההילולה זה שונה משנים עברו.

צבי טסלר: אנחנו מקפידים על הבטיחות, לא מתפשרים על הבטיחות, וזה גוזר גם התנהגות נדרשת של הציבור.

צבי טסלר: אלה המעגלים או המתחמים שיש לנו בהר – מתחם ההר עצמו, שבתוכו ציון הקבר, עוד רגע נראה עוד מרחבים שיש בו; מתחם שיפולי ההר; מתחם סובב ההר; ותוכנית התחבורה שאמורה להביא את כל הקהל אל ההר.

צבי טסלר: בתוך מתחם ההר עצמו, חוץ מהעובדה שיש את ציון הקבר כמקום קבוע, גם שם יתקיים טקס ההתייחדות, שמה תתקיים ההדלקה המרכזית, ושם יהיו מתחמי התקהלויות שונים, כאמור, לשירה, ריקודים, תפילה, טקסי חלאקה וכיוצא בזה.

צבי טסלר: במעגל שיפולי ההר יש מתחם של ישיבת בני עקיבא, מתחם גדול, והמושב מירון עצמו, מתחם עוד יותר גדול.

צבי טסלר: והטרמינלים, ששם אנשים יורדים והולכים להר.

צבי טסלר: ומתחמי שירות שונים לאנשים שמגיעים בנסיעה ארוכה, יהיו שם גם מתחמי שירות.

צבי טסלר: במעגל סובב ההר יהיו החניונים המרוחקים או תחנות מעבר או תחנות ויסות.

צבי טסלר: תוכנית התחבורה בכללותה עוד לא הושלמה ועוד לא סוכמה לפרטי פרטיה, ולכן אנחנו לא יודעים להגיד בדיוק איפה יהיו החניונים – חלקם יודעים, חלקם לא – אבל יהיו גם במעגל סובב ההר לא מעט אתרים שבהם יגיע קהל ומשם ימשיך להגעה להילולה עצמו.

צבי טסלר: תנועת הקהל מן החוץ פנימה – התנועה מהחניונים ותחנות המעבר, מסומנת בחץ אדום, אל הטרמינלים היא תנועה מנוהלת ונשלטת, דהיינו אי-אפשר יהיה להגיע בדרך אחרת חוץ מאשר בתהליך מכורטס בתחבורה ציבורית במקטע המדובר הזה.

צבי טסלר: ואנחנו רוצים לדעת ולשלוט בכמות האנשים שמגיעה למרגלות ההר, על מנת שבהר לא נעבור את כמות האנשים המותרת מבחינה בטיחותית.

יוליה מלינובסקי: רק שאלה, על איזה מספר אנשים אתם מדברים עכשיו?

צבי טסלר: מספר האנשים נגזר בסוף מהשטח הפנוי שיהיה בהר.

צבי טסלר: מכיוון שעדיין מתבצעות שם עבודות תשתית, אז אנחנו לא יודעים להגיד מספר מוחלט כרגע.

יוליה מלינובסקי: הערכות?

צבי טסלר: אלפים.

צבי טסלר: לא רע, זו הערכה.

מירב בן ארי: מתי אתה תמדוד את ההר?

צבי טסלר: ברגע שאנחנו נבין.

צבי טסלר: אני מניח שתוך שבוע או שבועיים אנחנו נבין איזה מקומות בהר מספיק בטוחים לשהיית קהל, ואז נוכל להשלים את המדידה ולדעת.

צבי טסלר: הוועדה נקטה במספר של 20,000 כשהיא מדדה את כל ההר.

צבי טסלר: אנחנו מבינים שיש היום שטחים שאולי אנשים לא יוכלו להיות בהם מסיבות בטיחותיות, וכנראה שזה יהיה מעט פחות.

צבי טסלר: כמה פחות?

צבי טסלר: אני לא יודע.

יוליה מלינובסקי: לא, כי ההיערכות של משרד התחבורה למשל צריכה להיות לפי המספר שאתם חושבים שיהיה שם.

יוליה מלינובסקי: זאת אומרת, דבר גורר דבר.

צבי טסלר: נכון.

יוליה מלינובסקי: זאת אומרת, כמה שנדע יותר מהר על איזה מספר בטיחותי אנחנו מדברים, ככה ההיערכות של המשטרה, של משרד התחבורה, של הדברים מסביב.

יוליה מלינובסקי: זאת אומרת, זה המספר הקריטי.

מירב בן ארי: כמה שיותר מהר הוא ימדוד את ההר, הוא ידע כמה שטח.

מירב בן ארי: בטח אתה יכול גם לעשות שעות, להחליף אוכלוסייה.

יוליה מלינובסקי: החלפות משמרות.

צבי טסלר: כן, המגבלה היא מגבלה של בו זמנית.

צבי טסלר: והפעולות שאנחנו עושים זה כדי ליצור תנועה על ההר ותחלופה.

צבי טסלר: כל הדברים כמובן נכונים.

צבי טסלר: האזור שכרגע שמנו עליו איזשהו כתם בהיר כזה הוא האזור או המרחבים שאותם חברת ההפקה המפיקה, דהיינו זה האירועים המרכזיים, האירועים שמשרתים את ההילולה שמתרחשת במעגל ההר, במתחם ההר עצמו, וכמובן כל החניונים וכל הטרמינלים ומתחמי השירות שמשרתים את כל המעגל הזה.

צבי טסלר: אירועים נוספים, ויש אירועים נוספים ביישובים בסביבה, לרבות מירון, לרבות בר יוחאי, לרבות ספסופה, צפת וכו' וכו' – אירועים נוספים הם אירועים שלא מנוהלים, או לא מופקים ליתר דיוק, על ידי המפיק שאותו שכרנו כדי להפיק את ההילולה, אבל הם מתקיימים במרחבים הסמוכים להר.

יוליה מלינובסקי: רגע, אז מי מנהל אותם?

יוליה מלינובסקי: שלא יהיה לנו אסון במקום אחר חס וחלילה.

צבי טסלר: השאלה מי מנהל את האירועים בל"ג בעומר ברחבי הארץ היא בהחלט שאלה.

צבי טסלר: האירועים הסמוכים, מה שהיה מקובל בשנים קודמות ואנחנו חושבים שזה נכון, זה תהליך רישוי שנעשה לכל אירוע ואירוע בפני עצמו.

צבי טסלר: אם חסידות מסוימת רוצה לקיים טיש בחצר מסוימת במושב, אז יש לה מפיק שפונה לרשות המקומית, פותח תיק רישוי, מקבל את התנאים.

יוליה מלינובסקי: זה עכשיו עובד ככה?

צבי טסלר: כן, זה גם פעל ככה בשנים קודמות.

יוליה מלינובסקי: אוקיי, אז השלטון המקומי מעורב בעניין הזה?

צבי טסלר: השלטון המקומי מעורב בעניין הזה.

צבי טסלר: זה מעגל ההר.

צבי טסלר: אנחנו רואים את הצבע הצהוב של העולים להר.

צבי טסלר: האזור הסגול – ישיבת בני עקיבא.

צבי טסלר: בית העלמין של מירון – המשולש שנמצא בחלק המערבי.

צבי טסלר: מושב מירון זה כל מה שעוטף ממזרח את אזור ההר.

צבי טסלר: והדרכים, בעיקר דרכי המילוט, שמסומנות כאן באדום.

צבי טסלר: המערך הניהולי, ההיררכיה הניהולית – מה שחדש בהיררכיה הניהולית זה מה שמוקף באדום: זה השר לשירותי דת שקיבל אחריות על ההילולה, צוות המנכ"לים; אנוכי כממונה על ההילולה, עם מינהלת שעובדת ביחד איתי; מה שעוד חדש זה המפיק, שנשכר על ידי המרכז הארצי לפיתוח המקומות הקדושים, יחד עם כל הגופים שעובדים איתו – זה מנהל האבטחה, מנהל סדרני הבטיחות ומנהל הבטיחות.

צבי טסלר: אלה האנשים שעובדים עם המפיק.

צבי טסלר: והמפיק, בדומה לתהליך רישוי, למרות שפה לא נדרש תהליך רישוי, מקבל את התנאים להרשאה לקיום האירוע מהמשטרה, מכיבוי אש, ממשרד הבריאות.

צבי טסלר: וכאשר נדרש הרשאות ממחזיקי קרקע, יש מחזיקי קרקע שונים במרחב הזה, אז נדרשת גם הרשאה ממחזיקי הקרקע.

צבי טסלר: אבל זו ההיררכיה התהליכית שעל פיה אנחנו מארגנים ומנהלים את ההילולה.

יוליה מלינובסקי: סליחה, אתה יכול להגיד לי בכמה תקצבנו את כל האופרציה הזאת?

יוליה מלינובסקי: מה התקצוב?

יוליה מלינובסקי: כי הדבר הזה דורש כסף.

צבי טסלר: בשנים קודמות התקצוב היה 15.5 מיליון שקל, שמשרד האוצר שם לטובת האירוע הזה, בעיקר להכשרות תשתיות, חניונים וכל מה שקשור בנושא.

צבי טסלר: השנה אני משער שזה לא יהיה פחות מזה, זה כנראה יהיה יותר.

יוליה מלינובסקי: אתם קיבלתם כסף כבר?

צבי טסלר: לא מכיר שיש לנו היום בעיה תקציבית למימוש האירוע.

יוליה מלינובסקי: אוקיי.

צבי טסלר: עוד שקף אחרון.

צבי טסלר: תודה על ההקשבה, ואם יש שאלות אז מבחינתי לפחות זה זמן טוב.

מירב בן ארי: אני רוצה רק לדעת לגבי המדידה, כי מהמדידה בעצם נובע כל השאר – תחבורה, כמו שיוליה דיברה, האירועים הקטנים.

מירב בן ארי: זאת אומרת, כרגע עובדים פיזית על ההר כדי להוריד את אותם מבנים שיש בהם סכנה בטיחותית?

מירב בן ארי: ולאחר שיסיימו להוריד את אותם מבנים, יש לך - - -

צבי טסלר: זה לא רק להוריד.

צבי טסלר: כרגע בעיקר אני אקרא לזה השיקום, אני אתן דוגמה.

צבי טסלר: ההר בנוי מפלסים-מפלסים.

צבי טסלר: המסלעות או הטרסות שמסדרות את המפלסים, חלקן אינן בטוחות.

צבי טסלר: ועכשיו נשאלת השאלה: האם אני יכול בלו"ז יחסית קצר לחזק אותן ולאפשר שהייה באותה טרסה או באותו מרחב, או שאני לא יכול ואז אני סוגר אותו?

צבי טסלר: זה יכול לשנות אולי באלפים בודדים, אבל זה משנה בקצת את כמות האנשים שיכולה להיכנס להר.

מירב בן ארי: וזו החלטה של מהנדס הבטיחות?

צבי טסלר: כמובן.

צבי טסלר: זו החלטה רק של אנשי המקצוע, במקרה הזה אפילו לא שלי.

יוליה מלינובסקי: ומה עם המבנים הבלתי-חוקיים שנבנו שם בלי היתרים?

צבי טסלר: כל מה שבלתי חוקי וניתן להריסה מבחינת צווי בתי משפט כבר נהרס.

צבי טסלר: כל מה שעדיין לא ניתן להריסה, כי אין צו בית משפט שמאפשר את זה, עדיין לא נהרס.

צבי טסלר: לדעתי מועמדים לתקופה הקרובה עוד שניים או שלושה מבנים שהם רלוונטיים להילולה הקרובה.

צבי טסלר: כשאנחנו מסתכלים, בערך 90%, אני חושב, מהמבנים הלא-חוקיים שמה כבר טופלו.

צבי טסלר: 80%–90%.

מירב בן ארי: אני רוצה עוד שאלה לגבי מסקנות הביניים: אחד, לא ראיתי שהתייחסת לטקסים של החלאקה.

צבי טסלר: התייחסתי במילה אחת באמת.

מירב בן ארי: אז בעצם אין יותר חלוקת מזון, רק שתייה?

צבי טסלר: נכון.

צבי טסלר: אין חלוקת מזון, תהיה חלוקת שתייה כמובן.

מירב בן ארי: מוכרים שם?

צבי טסלר: במירון לא מוכרים.

מירב בן ארי: לא מוכרים?

צבי טסלר: במירון לא מוכרים, במירון מחלקים.

צבי טסלר: חלק מהאירוע זה חלוקה.

מירב בן ארי: חבל שאצלנו אין את הדברים האלה.

מירב בן ארי: מה זאת אומרת?

צבי טסלר: תהיה חלוקת מזון.

צבי טסלר: קוראים לזה הכנסות אורחים.

יוליה מלינובסקי: - - -

מירב בן ארי: זה לא כמו שאת הולכת להופעה בפארק, שיש לך דוכנים.

מירב בן ארי: אין את זה.

צבי טסלר: יהיו, אבל לא בהר עצמו, אלא יהיו במה שקראתי לו שיפולי ההר, דהיינו במרחב המושב.

מירב בן ארי: יהיה אוכל?

צבי טסלר: כן, כן.

מירב בן ארי: שאפשר לקנות?

צבי טסלר: ברוב המקרים זה הכנסות אורחים ומקבלים.

יוליה מלינובסקי: היו בעיות מאוד קשות עם השירותים בהר מירון, שמעתי על זה המון המון תלונות.

מירב בן ארי: איזה שירותים יש שמה?

מירב בן ארי: כימיים?

צבי טסלר: השירותים הם שירותים שמניחים אותם לקראת האירוע, כי נפח האנשים עולה בצורה מאוד מאוד משמעותית.

צבי טסלר: וגם השנה יונחו שם שירותים.

צבי טסלר: אנחנו ניתן את דעתנו כדי שיהיה מספיק.

יוליה מלינובסקי: אם כבר עושים, אז זה צורך חיוני לאנשים.

מירב בן ארי: אוקיי.

מירב בן ארי: אז נעבור למשטרה?

מירב בן ארי: ממ"ר אשר, בבקשה.

שאול צמח: בוקר טוב, אני מפקד מרחב אשר בתפקידי בשוטף, ואני התבקשתי לפני חודשיים, כשהקימו את המינהלת, להיות בעצם קצין הקישור או למעשה נציג המשטרה במינהלת אצל צביקי.

שאול צמח: למעשה אני מייצר חיבור.

שאול צמח: צריך להבין שהמשטרה בהקשר של מירון עובדת במספר מישורים.

שאול צמח: קודם כול יש את האירוע, שהוא מנהל ישירות על ידי גורמי הפיקוד והשליטה, להלן מפקד המחוז הצפוני.

שאול צמח: יש את כל סוגיית התנועה, שהיא נתח משמעותי בכל האירוע, ודיברתם עליו גם בתחילת דבריכם, והוא מנוהל על ידי ראש אגף התנועה.

שאול צמח: יש את עבודת המטה ברמה ארצית, שמובלת על ידי אגף המבצעים, בראשות ראש אגף המבצעים.

שאול צמח: כמובן שלצד כל זה יש את עניין הייעוץ המשפטי.

שאול צמח: ואנחנו מייצרים איזשהו מנגנון שמשתכלל או בעצם מאחד את כל הדברים הללו.

שאול צמח: מה שאני יכול לומר בהקשר הזה כרגע זה שעד כה המשטרה למעשה רצה.

שאול צמח: צריך לזכור שהמפיק, אם אני זוכר נכון, יצא לדרך לפני בערך שבועיים, זה משהו כמו עשרה ימי עבודה.

שאול צמח: ועדת החקירה בדבריה הפצירה במפקד המחוז לרוץ ולהתחיל לקדם את עבודת המטה, וזה בדיוק מה שנעשה.

שאול צמח: כלומר עבדנו בשני מישורים – עד צביקי ומצביקי.

שאול צמח: האתגר שלנו היה לסנכרן, מרגע שהמינהלת יצאה לדרך, בין התהליכים שהתחיל המחוז הצפוני לרוץ איתם, בראשות מפקד המחוז, ולמעשה אנחנו מוצאים את כל נקודות הממשק.

שאול צמח: עד כה אנחנו די מתממשקים.

שאול צמח: אני חייב לומר שיש לא מעט אתגרים, אבל הם מיקרו-טקטיים, אני לא חושב שמקומם כרגע כאן בוועדה.

שאול צמח: אני יכול לתת דוגמה אחת, למשל יש לנו לא מעט ההשגות כרגע עם משרד התחבורה, בעניינים שהם מהותיים והם אובייקטיביים לחלוטין גם מבחינת משרד התחבורה.

שאול צמח: אבל ממש בדקות אלה, היום ומחר, יש שני מפגשים מרכזיים עם משרד התחבורה, שאמורים לקדם את המתווה.

שאול צמח: לעניין המתווה שדיבר עליו הפרויקטור, ראש המנהלת – אנחנו די צמודים למתווה.

שאול צמח: עד כה היו איזשהן השגות, אבל שלא הצריכו את כינוס ועדת המנכ"לים כדי לפתוח או לשנות אותו.

שאול צמח: צריך להבין שאם אנחנו מדברים על איזשהו קושי או אתגר בתוך המתווה זה מכיוון שאו שלמשטרה אין מסוגלות לקיים משהו שנקבע בו, או שהיא מזהה איזשהו סיכון שהוא מעבר לניהול הסיכונים הרגיל.

שאול צמח: והרי ברור שהאירוע, כפי שציין השר בתחילת דבריו, השנה חייב להיות נטול סיכונים.

שאול צמח: זאת אומרת, אין פה עניין של ניהול סיכונים, הוא צריך להיות נטול סיכונים.

שאול צמח: וכדי להגיע לפוזיציה של נטול סיכונים, יש לזה משמעויות.

שאול צמח: גם גברתי חברת הכנסת שאלה בצדק קודם לכן: מה המשמעויות התקציביות?

שאול צמח: אני לא נכנס לזה, אבל ברור שבסוף יש תג מחיר לכל דבר.

שאול צמח: יש לוחות זמנים מאוד קצרים.

שאול צמח: אין לנו הרבה ימי עבודה.

שאול צמח: אני יכול לומר, מניסיון של שלושה עשורים, כמי שרץ באירועים הללו, כולל שנה שעברה שפיקדתי על האירוע ביום עד שהוא קרה ועל אותה גזרה בדיוק, אנחנו בלוח זמנים מטורף.

שאול צמח: בדרך כלל בתקופה הזו של השנה משטרת ישראל נמצאת כבר עמוק בתוך עבודת המטה.

שאול צמח: והשנה אנחנו היינו צריכים בצעד תימני לחזור אחורנית ובעצם להתיישר, ולא להתחיל את הכול מחדש אבל לרוץ עם כיוונים ועם תפיסות חדשות.

שאול צמח: כרגע אני יכול לציין שזה מה שנעשה, אנחנו די רצים, אני חושב שעמיתי צביקי יכול להעיד על העניין.

שאול צמח: אני מניח שבטח היו ציפיות שיהיו לא מעט התנגשויות או חיכוכים או דברים כאלה.

שאול צמח: אני יכול לומר שאנחנו – אני באופן אישי – משקיעים הרבה מאמץ כדי לשים את הדברים האלה מאחורה, כי אין לנו זמן.

שאול צמח: אין לנו זמן כרגע לכל הוויכוחים ומשחקים כאלה ואחרים ועניינים אגוצנטריים.

שאול צמח: הם נמצאים מאחורה.

שאול צמח: אגב ההר, ממש בדקות אלה גם מפקד המחוז נמצא למעלה, בגלל אירוע שצריך להתקיים מחר ויש איתו לא מעט קשיים.

שאול צמח: כלומר, כרגע אני לא רואה את האירוע יוצא לפועל.

יוליה מלינובסקי: מה הבעיות?

יוליה מלינובסקי: מה אתה מזהה עכשיו?

יוליה מלינובסקי: ועדה בכנסת זה גם דרך לפתור בעיות.

יוליה מלינובסקי: צביקי עובד, כולם מגויסים.

יוליה מלינובסקי: מה ניתן לעשות?

יוליה מלינובסקי: משרד התחבורה זה כרגע בעיה?

שאול צמח: אני מאוד מכבד את כל השותפים שעובדים איתי.

שאול צמח: אני לא חושב שכרגע אני צריך להכות באוכף כדי שאיזה סוס יבין.

שאול צמח: אני חושב שעצם ההתכנסות כרגע, והעובדה ששמתם כרגע את האירוע כאן, לצורך העניין היא מקדמת ועושה את העבודה.

שאול צמח: אבל שלא תהיינה אי הבנות, בשולי הדברים יש לא מעט אתגרים.

יוליה מלינובסקי: ברור.

שאול צמח: אנחנו כמשטרה מסוגלים להבין את האתגרים שיש לפרויקטור.

שאול צמח: הרי בסופו של דבר המשטרה מגיעה כאן כגורם רגולטיבי, שאמור יהיה לחתום על הרשאה.

שאול צמח: וצריך לזכור שהמשטרה היא השחקן הבכיר בניהול האירוע, לא כל שכן חלילה באירוע חירום, שבו כל השליטה ממילא עוברת לאחריות המשטרה, ואנחנו צריכים לנהל אותו, חלילה גם כן, אם וכאשר קורה אירוע מהסוג הזה.

יוליה מלינובסקי: לא, אין חלילה פה, מספיק לנו מה שהיה שנה שעברה.

שאול צמח: כן, אבל את יודעת, אנחנו בני אדם, ויש דברים שהם מעל הראש שלנו.

מירב בן ארי: יש עוד התייחסויות?

מירב בן ארי: אליעזר, אתה רוצה להתייחס גם?

אלעזר כהנא: בוקר טוב, אני יועמ"ש המשטרה.

אלעזר כהנא: קודם כול צריך לברך, גם על הדיון הזה וגם על העבודה של המינהלת, ועל כל התהליך הזה כפי שהוצג פה, שבאמת כך זה צריך להיות.

אלעזר כהנא: ונקווה שבאמת יתגברו על כל הקשיים ונגיע מוכנים לגמרי.

אלעזר כהנא: לנו היה חשוב מאוד לקדם את נושא החקיקה, זה תהליך שכבר דיברו עליו.

אלעזר כהנא: אני חושב שכבר היום יש נוסח מוסכם בין משרדי הממשלה לחקיקה, יצטרכו לקדם אותו במהלך הפגרה.

אלעזר כהנא: זה מאוד חשוב לנו.

אלעזר כהנא: אני אומר במילה למה זה חשוב לנו.

אלעזר כהנא: יש הסכמה כרגע על זה שצריך חקיקה וגם אפילו על תוכנה, כי ברור שעדיף שכל העניין הזה יתנהל בהסכמה, והפרויקטור יקבע את המתווה הכללי והמפיק יתקדם, וכל גוף יעשה את עבודתו וזה חשוב מאוד.

אלעזר כהנא: אבל בסופו של דבר אנחנו לא יודעים להגיד כשנגיע קרוב מאד לאירוע אלו אי הסכמות יכולות להיות בין גורמים כאלה ואחרים ששותפים לאירוע, או גורמים שרוצים להקים הדלקה או לעשות איזשהו משהו, או שמשהו לא מסתדר פתאום, יש איזה אילוץ.

אלעזר כהנא: ואז צריך לבוא מישהו בעל סמכות – שר, פרויקטור, מי שזה לא יהיה – ולקבוע איך ייראה האירוע הזה.

אלעזר כהנא: ופה צריך סמכויות.

אלעזר כהנא: לא צריך להפעיל סמכויות אם לא צריך אותן, אבל אם נצטרך אותן הן צריכות להיות זמינות, כי אחת הבעיות שלנו באירועים האלה, מה שאנחנו קוראים האירועים הדתיים שאינם תחת חוק רישוי עסקים, זה שלפעמים מגיעים למצב שבו צריך למנוע את האירוע ואין כלי משפטי לעשות את זה, ופה אנחנו מתחילים באמת להיות מול קשיים.

אלעזר כהנא: זה היה חשוב לנו.

אלעזר כהנא: אני חושב שהחקיקה שמתגבשת היא טובה.

אלעזר כהנא: יצטרכו לעשות את זה במהלך הפגרה.

מירב בן ארי: אז אני רוצה לשאול גם אותך וגם את רח"ט אבטחה, את משה אדרי, אחד מכם, ואני רוצה שתסבירו לי איך זה יכול להיות, שאם מפיק עכשיו עושה אירוע ביום העצמאות למגזר הכללי מה שנקרא, מביא את שלמה ארצי לפארק הירקון, הוא לא יכול להכניס דוכן עד שהוא לא יושב איתכם ואתם אומרים לו: צריך מהנדס בטיחות, צריך שוטרים וצריך סדרנים.

מירב בן ארי: אני יודעת, כי אני מגיעה מהעולם הזה, יש לי הרבה חברים שהם מפיקים של אירועים גדולים.

מירב בן ארי: ואני רוצה לדעת: מה ההבדל בין זה לבין מישהו שרוצה לעשות עכשיו הקפות או אירוע דתי?

מירב בן ארי: תסביר לי מה זה.

מתן כהנא: זאת שאלת מיליון הדולר.

משה אדרי: אני בתפקיד חצי שנה, וזו השאלה שאני שואל כבר חצי שנה.

יוליה מלינובסקי: אני אענה לך.

יוליה מלינובסקי: אתה רוצה?

יוליה מלינובסקי: כי יש לנו בעיה עם המקומות הקדושים, שאין בכלל הסדרה על מקומות קדושים.

מירב בן ארי: רגע, יוליה, ואם עושים הקפות בכיכר רבין?

יוליה מלינובסקי: אז היום המקומות הקדושים לא בעניין בכלל.

מירב בן ארי: לא, עזבי אותך מקומות קדושים, אני אומרת לך אירוע דתי במקום לא דתי.

יוליה מלינובסקי: אירוע דתי במקום לא דתי צריך אישור.

יוליה מלינובסקי: אירוע דתי במקום דתי לא צריך אישור.

יוליה מלינובסקי: יש לנו לקונה מאוד גדולה - - -

משה אדרי: אני חושב שהמדינה, כשהיא קבעה את החוקים בנושא הזה, אז האירוע הדתי הוא אירוע מאוד מאוד מורכב, כי אנחנו בעצם לא מגבילים את פולחן הדת במדינת ישראל.

משה אדרי: ולכן אם את קובעת כמות האנשים שמותר להם להיכנס, אוטומטית את בעצם עוברת על מספר כללים שמדינת ישראל קבעה לה כמדינה יהודית, שבאמת הטקסים הדתיים נורא חשובים לה.

משה אדרי: הם לא נגעו בזה, הם השאירו את זה פשוט מחוץ לתחום וקבעו שזה יעבוד על פי חוק הבטיחות.

משה אדרי: חוק הבטיחות הוא חוק מאוד מיושן, מאוד לא רלוונטי לתקופה שאנחנו נמצאים בה היום, ואנחנו כאן ממש בבעיה.

משה אדרי: תראו, הכנסת עולם האירועים הדתיים לתוך איזושהי מעטפת חוקית שתוכל לאפשר לי לעבוד היא הדבר הכי טוב שיכול היה לקרות לי כראש חטיבת האבטחה.

משה אדרי: דרך אגב, אני אתן לך עוד נושא אחד: גם אירועים ממלכתיים למשל לא חונים תחת חוק הרישוי.

משה אדרי: זאת אומרת, מדינת ישראל מבצעת כרגע אירוע על הר הרצל?

משה אדרי: זה גם לא נמצא תחת 7.7 ה'.

אלעזר כהנא: גם הפגנות לא.

משה אדרי: גם הפגנות ומחאות לא נמצאות.

משה אדרי: למשל, מצעד הגאווה שאנחנו מכירים לא נכנס תחת התחום.

משה אדרי: רק חלקו.

משה אדרי: זאת אומרת, הכינוס והסיום יהיו תחת 7.7 ה', אבל התהלוכה עצמה לא.

משה אדרי: יש המון המון דברים שצריך להסדיר בתחום הזה.

משה אדרי: אני אהיה אחד האנשים הכי מאושרים ואני אשן יותר טוב בלילה אם כל זה ייכנס תחת חוק אחד שייקרא אירועים המוניים.

משה אדרי: ואני חושב שזה מה שצריך להיות, אם את שואלת אותי מבחינה מקצועית.

מירב בן ארי: החקיקה שאתה מביא זה קשור - - -

מתן כהנא: האירוע שאנחנו מדברים עליו – זאת הלקונה הכי גדולה שאנחנו נמצאים בה, שבעצם אין חוק שמדבר על אירועים.

מתן כהנא: ויש הבדל עצום בין מפיק שעושה עכשיו הופעה של שלמה ארצי, שהוא באמת תחת רגולציה מאוד מאוד משמעותית, לבין אירוע דתי שיתקיים, בין אם תרצי ובין אם לא תרצי האירוע יתקיים.

מתן כהנא: ועכשיו להכניס את זה תחת רגולציה, זה באמת אתגר מאוד גדול.

מתן כהנא: היות שהדברים האלה תחת ועדת החקירה עכשיו, שמן הסתם חלק מההמלצות שלה יהיו גם בנושאים האלה, אנחנו השנה פועלים באיזשהו ואקום, ולתוך הוואקום הזה אנחנו מביאים איזושהי הצעת חקיקה, שתאפשר מראש להגדיר דברים מאוד מאוד ספציפיים שהיו חשובים למשטרה.

צבי טסלר: זה עבודה בהסכמות.

מתן כהנא: והם רלוונטיים רק לשנה הזאת.

יוליה מלינובסקי: מתן, אני קודם כול רוצה להגיד לך, ועשיתי דוקטורט על כל הנושא הזה של המקומות הקדושים, ואתה שמעת על הדיונים האלה.

יוליה מלינובסקי: זה לא פשוט.

יוליה מלינובסקי: אם עושים חקיקה, צריך לחשוב עליה בהקשרים של המקומות הקדושים, כי התחום הזה פרוץ לחלוטין, ואתה יודע את זה.

מתן כהנא: נכון.

יוליה מלינובסקי: בדגש על המקומות הקדושים.

יוליה מלינובסקי: אז אני מבקשת עכשיו לא להתמקד בחקיקה, שאנחנו עוד לא ראינו ולא למדנו אותה, אלא בואו נראה מה אנחנו עושים השנה.

מתן כהנא: יוליה, זה נורא פשוט.

מתן כהנא: בגלל שאנחנו במצב ייחודי, אנחנו מביאים חקיקה מאוד מאוד קונקרטית לאירוע של הילולת תשפ"ב.

מתן כהנא: זאת החקיקה, דברים מאוד מאוד קונקרטיים, שהמשטרה צריכה כדי לשלוט באירוע.

מתן כהנא: ואחר כך נביא חוק, בעזרת השם, רחב.

יוליה מלינובסקי: בסדר.

יוליה מלינובסקי: בכלל, כל הנושא של המקומות הקדושים בארץ זה האתגר שלך כשר הדתות.

יוליה מלינובסקי: הוא לא מוסדר.

יוליה מלינובסקי: ואתה יודע, יש לך עמותה למקומות הקדושים, יש לך ממונה, ויש לך כזה ויש לך כזה, כשבסוף גילינו שאף אחד מהם לא אחראי על שום דבר.

יוליה מלינובסקי: אבל אנחנו כרגע בדיון על מירון.

מירב בן ארי: לא, אבל אנחנו כולם באותו צד.

מתן כהנא: יוליה, נראה לי שאנחנו אומרים את אותו דבר.

יוליה מלינובסקי: מה שחשוב פה, אדוני השר, שחוץ מנקודה ספציפית עכשיו, יש פה בעיה רחבה מאוד שלא טופלה המון שנים.

מירב בן ארי: אין בעיה, אבל הייתי באמצע שאלה.

מתן כהנא: כמו שראית, לא באתי לנוח במשרד שלי.

מירב בן ארי: אין לי שום ויכוח פה עם אף אחד, אני רק רוצה להבין שאירועים דתיים ממלכתיים, ואירועים שמייצגים גם הפגנות, גם חופש פולחן – זה לא רק הדתיים, גם אירועים, כמו שנתת דוגמה, את המצעד – בעצם הם אירועים שכיום לא נמצאים תחת החוק הזה.

מירב בן ארי: זה חוק רישוי עסקים או החוק הישן הזה שציינת?

משה אדרי: לא, יש את חוק רישוי עסקים, שזה 7.7.

משה אדרי: ה'.

משה אדרי: זה הכי קל לנו, זה האירועים ההמוניים שאנחנו מדברים עליהם, שמכורטסים, שמשלמים עליהם בדרך כלל כסף, יש מפיק, יש ממונה בטיחות, יש הכול.

מירב בן ארי: יש כתובת.

משה אדרי: בדיוק.

משה אדרי: אנחנו מדברים על שאר האירועים.

משה אדרי: שאר האירועים הם הרבה יותר בעייתיים, כל האירועים הדתיים, ששם אנחנו פועלים על פי חוק הבטיחות.

משה אדרי: חוק מאוד מיושן.

מירב בן ארי: זאת אומרת שאדם שמגיע לאירוע, נגיד צעדת הדגלים - - -

משה אדרי: עוד פעם, גם בצעדת הדגלים זה יכול להתחלק.

משה אדרי: אם יש כינוס ויש במה ויש הופעה ואומן, החלק הזה יהיה 7.7 ה', אבל אנשים שיצאו מההופעה ויתחילו ללכת עם הדגלים, אז זו תהלוכה.

משה אדרי: זה כבר משהו אחר, וזה לא נכנס תחת 7.7 ה'.

מירב בן ארי: הכול בסדר.

מירב בן ארי: אני רק רוצה לדעת - - -

משה אדרי: היושבת-ראש, יכול להיות מצב שאנחנו ננהל אירוע אחד ויעבדו בו שני חוקים – יהיה גם חוק הרישוי וגם חוק הבטיחות.

משה אדרי: זאת אומרת, עליו אני לא יכול להכיל את 7.7 ה', ואז אני צריך כמשטרה להתערב ולהפעיל את חוק הבטיחות.

משה אדרי: זאת אומרת, אירוע אחד במדינת ישראל, מופעלים עליו שני חוקים שונים.

מירב בן ארי: ויכול להיות אירוע שבכלל אין עליו שום חוק.

מתן כהנא: מירב, כשלמשטרה אין סמכות חוקית לקבוע מראש כמה אנשים נכנסים להר, אז הם לא יכולים להגביל את זה.

מתן כהנא: ולכן אנחנו צריכים לבוא ולעזור להם עם חוק.

מתן כהנא: אבל ברגע האמת, כשהמפקד בשטח ירגיש שיש סיכון לציבור, הוא יוכל להחליט איזו החלטה שהוא רוצה.

מתן כהנא: אבל אנחנו רוצים לתת לו כלים מראש כדי לווסת את הדבר הזה.

מתן כהנא: עכשיו, כשאתה מווסת את מספר האנשים באירוע דתי במדינה יהודית ודמוקרטית, אז אנחנו רוצים לעשות את זה בחוק.

מתן כהנא: וזה מה שאנחנו רוצים להביא, וזה קונקרטי כרגע.

מתן כהנא: ואחר כך, יוליה, זה בלי קשר - - -

אלעזר כהנא: אגב, זה לא רק אירועים דתיים יהודיים, זה גם שבת האור.

יוליה מלינובסקי: אתה קודם כול צריך להסביר מה זה מקום קדוש, מה זה מקום דתי.

מתן כהנא: יוליה, אנחנו מדברים עכשיו על אירוע מירון תשפ"ב.

יוליה מלינובסקי: טוב, סתם חבל עכשיו.

שאול צמח: בהיעדר סמכות, ביטחון הנפש והרכוש – מכאן אנחנו שואבים את מקור הסמכות.

יוליה מלינובסקי: בואו נתמקד בהכנות לאירוע בהר מירון השנה.

מתן כהנא: דרך אגב, עוד משהו מאוד משמעותי, צביקי בהחלטה באמת מעולה שלו אמר:

מתן כהנא: אנחנו נפעל כאילו יש לנו 7.7 ה'.

צבי טסלר: בהסכמה.

מתן כהנא: בעצם אנחנו עושים כל מה שאנחנו יכולים כדי להיצמד להנחיות 7.7 ה', את כל הפעולות.

מתן כהנא: ואיפה שאנחנו מזהים לקונה אנחנו נחתור או לחקיקה או להחלטות שלי כ - - -

מירב בן ארי: כשר הממונה.

יוליה מלינובסקי: אתה ממונה על האירוע.

מירב בן ארי: רצית לשמוע כבאות?

יוליה מלינובסקי: אני רוצה כבאות, כן.

אוסקר פוקס: בוקר טוב לכולם, אני ראש מחלקת הגנה מאש של המחוז הצפוני.

אוסקר פוקס: נמצא איתי עמנואל הלון, היועץ המשפטי של המחוז הצפוני בכבאות.

אוסקר פוקס: אז ראשית, אנחנו שותפים בהליך החקיקה.

אוסקר פוקס: אנחנו נותנים את האינפוטים שלנו, כי אנחנו מבינים ששם נסדיר את מה שלא מוסדר.

אוסקר פוקס: מה שמטריד אותנו כרגע בתוך כל הדבר הזה של המפיק והאירוע המרכזי זה דווקא לא ההסדרה של האירוע המרכזי של ההדלקה, שבעצם צומצמה לנו ממספר הדלקות להדלקה אחת, אלא האירועים הנוספים, אותם אירועים שיהיו מפוזרים לנו בכל השטח, ואנחנו נצטרך לתת עליהם את הדעת, ואנחנו צריכים להגדיר אותם, ממתי אנחנו מתעסקים איתם וכמות האנשים שאנחנו עוסקים בהם.

אוסקר פוקס: והאם יש שמה אש?

אוסקר פוקס: כי הרי אם אין הדלקות, אז יש פתרונות נוספים.

אוסקר פוקס: ופועל ישיר, אם אנחנו יורדים לרזולוציה קצת יותר קטנה, והוא מטרד מאוד גדול בהר שהוא פועל יוצא של האירועים הנוספים וחלוקת המזון, זה כמויות הזבל שמפוזרות שם בהר.

אוסקר פוקס: מבחינתנו זה לא זבל, זה מטען אש, זה דלק שמחכה למקור הצתה.

אוסקר פוקס: וזה לוקח אותנו למקום, שאנחנו היינו מאוד רוצים לראות את זה מוסדר כהפקה אחת גדולה, עם גבולות מאוד ברורים של אירוע המרכזי ועוד כל האירועים הנוספים, אבל כמו שצוין פה אירוע יום העצמאות, אז שהכול נכנס לתוך החבילה הזאת.

אוסקר פוקס: שם היינו רוצים.

מירב בן ארי: מה עושים כדי להתמודד עם הערימות של הזבל?

מירב בן ארי: אתה יודע?

אוסקר פוקס: אנחנו מבצעית נערכים לכל תרחיש.

מירב בן ארי: לא, אני לא רוצה שאתה תתערב.

מירב בן ארי: אתה כבר מגיע אחרי שנשרף.

מירב בן ארי: אני שואלת: האם יש שינוי מבחינת מקומות השלכת הזבל?

מירב בן ארי: כי כבר מגיע - - -

יוליה מלינובסקי: כשזה כבר קרה.

צבי טסלר: כמו שאמרתי מקודם, אני רק אדגיש את זה שוב: באזור ההר אין חלוקת מזון, לכן גם הצטברות הזבל לא צפויה להיות חריגה.

מירב בן ארי: שנה שעברה הייתה חלוקת מזון?

צבי טסלר: בוודאי.

צבי טסלר: כל השנים הייתה חלוקת מזון.

צבי טסלר: זה שינוי מהשנים שעברו.

יוליה מלינובסקי: אנשים יכניסו את זה בתיקים.

יוליה מלינובסקי: זה כמות קטנה.

צבי טסלר: זה לא הרבה.

צבי טסלר: הכמויות הגדולות היו כמויות שיוצרו שם וחולקו שם.

צבי טסלר: זה היה הכמויות הגדולות.

צבי טסלר: עכשיו, זה נכון שיש אירועים שהם אינם בהר.

צבי טסלר: הם לא מאוד רחוקים מההר.

צבי טסלר: במושב מירון.

צבי טסלר: זה לא ההילולה, זה אירועים נוספים שקורים לא רחוק משם.

צבי טסלר: זה אירועים שבהם צריך לטפל, כל אירוע בפני עצמו, עם מפיק בפני עצמו, עם היתר בפני עצמו, לרבות ההיתר שמסדיר איך מפנים את הזבל.

מירב בן ארי: אבל יש לך נגיד יותר פחי זבל וכאלה?

מירב בן ארי: אתה מתייחס לזה?

צבי טסלר: בהיערכות בהר כן, אבל שוב, במקרה הזה נטרלנו את הבעיה הזו.

יוליה מלינובסקי: ומסביב?

צבי טסלר: מסביב להר הרשות המקומית נערכת כמו שהיא נערכת, אני משער, כל שנה.

מירב בן ארי: מי זה הרשות המקומית?

קריאה: מרום גליל.

מירב בן ארי: הם פה, מרום גליל?

מירב בן ארי: הם בזום?

מירב בן ארי: טוב, נשמע אותה גם מתייחסת.

יוליה מלינובסקי: אבל ראיתי היום בבוקר את המכתב שיצא ממך.

יוליה מלינובסקי: אתה יכול להסביר?

אוסקר פוקס: אירועי ז' באדר במירון.

מירב בן ארי: מחר?

אוסקר פוקס: מוחרתיים.

קריאה: רביעי-חמישי.

אוסקר פוקס: זה אירוע שגם יש בו התקהלות.

מירב בן ארי: כמה היום שם בשנה שעברה?

אלעזר כהנא: הייתה קורונה, אז זה לא כל כך דוגמה.

אלעזר כהנא: 20–40 אלף איש, בהערכות מאוד כלליות.

אוסקר פוקס: זה אירוע שהצפי לפי הנתונים שבידינו זה בין 20 ל-25 אלף איש לאורך כל היום.

אוסקר פוקס: אתמול הגיע לידי מסמך של בודק החשמל שבדק את המתקן כולו, הוא עובד שם מעל חודש.

אוסקר פוקס: בעקבות אחת הדרישות שלנו, אנחנו מבקשים גם אישור בודק חשמל.

אוסקר פוקס: הוציא דוח של 33 עמודים, שבו בעצם הוא כותב המון ליקויים, ובמכתב מלווה הוא גם אומר שהוא רואה במקום סכנה ברורה ומיידית לחיי אדם, ומניסיונו הוא לא חושב שיהיה אפשר לתקן את הליקויים האלה עד לאירוע של ז' באדר.

אוסקר פוקס: על כן המכתב שיצא ממני – מאיתנו, מהכבאות – זה מכתב שאנחנו לא מאשרים את קיום האירוע עקב סכנה, ובשעה זו מתקיים במחוז הצפוני רצף של - - -

מירב בן ארי: הוא אומר שמפקד המחוז על ההר להיערכות, כשאתה לא מאשר?

אוסקר פוקס: אנחנו מסונכרנים.

מירב בן ארי: תסביר.

אוסקר פוקס: אנחנו מסונכרנים, וכרגע מתקיימים שימועים.

יוליה מלינובסקי: זה אירוע אחר, אבל יש השלכות - - -

מירב בן ארי: לא, אבל שיסביר לנו איך זה יכול להיות.

מתן כהנא: אני אברור את מילותיי בקפידה.

מתן כהנא: אני רק אומר, שיש אפשרות, סתם לדוגמה, לקיים את ההילולה כאשר מתחם הציון עצמו סגור.

מתן כהנא: ואז באחת אנחנו מנטרלים את כל הסיכונים הבטיחותיים שנובעים מחשמל.

מתן כהנא: ונכון, אנשים לא יוכלו לעמוד ממש בסמוך ולגעת בציון של הקבר, אבל הם יוכלו להיות במתחם בלי להסתכל מהבחינה הזו.

מתן כהנא: ויכול להיות שזה כיוון שאנחנו שוקלים אותו.

יוליה מלינובסקי: זה לעכשיו, לעוד יומיים?

מתן כהנא: אנחנו מדברים על עוד יומיים.

מתן כהנא: צריכים להבין רגע, שבכל מה שקשור בהר בחיל האוויר אנחנו קוראים לזה הקפא מצב.

מתן כהנא: יש איזושהי סטגנציה שנובעת מוועדת החקירה שעובדת עכשיו, והגופים נזהרים עכשיו מלנקוט פעולות בעלות יוזמה.

מתן כהנא: אני מתבטא באלגנטיות.

מתן כהנא: ולכן יש פה קשיים מול מה שקורה.

מתן כהנא: ולכן השנה הזו היא כל כך שונה מכל מה שיקרה בשנים שיבואו אחריה, אחרי שוועדת החקירה תגיש את מסקנותיה, ותהיה חקיקה ותהיה בעלות, וכל הדברים האלה יוסדרו.

מתן כהנא: כרגע בגלל הדברים האלה יש שמה איזשהו אירוע לא מספיק מהודק.

מתן כהנא: ומה שאוסקר תיאר פה זה המצב.

מתן כהנא: אנחנו נערכים מול המצב בשטח, כדי שוב לנסות לאפשר לאנשים להגיע בז' באדר לחגוג שם, בצורה הכי קרובה למה שאפשר ושהבטיחות מאפשרת.

מתן כהנא: ולכן יש עכשיו את המפגש שם של מפקד המחוז, יחד עם כיבוי האש וגופי הבטיחות, והם יחליטו מה לעשות.

מתן כהנא: שוב, אלה גופי מקצוע שמקבלים את ההחלטות שלהם.

צבי טסלר: אני רק אוסיף עוד מילה אחת.

צבי טסלר: העיקרון הוא שכל מקום שאיננו בטוח ייסגר.

יוליה מלינובסקי: הבנתי.

יוליה מלינובסקי: זה נכון לתמיד.

יוליה מלינובסקי: בוודאי להילולה בל"ג בעומר.

יוליה מלינובסקי: אבל עכשיו יודעים על אותם מקומות בעייתיים, ושכבר עכשיו יש מקומות ספציפיים.

יוליה מלינובסקי: אנחנו בעוד X זמן נהיה באירוע עצמו.

יוליה מלינובסקי: יש זמן לתקן את זה כבר עכשיו.

יוליה מלינובסקי: אולי לא נספיק לעוד יומיים, אבל אולי נספיק לאירוע המרכזי.

יוליה מלינובסקי: זה מה שאני שואלת.

צבי טסלר: נכון.

צבי טסלר: כמובן עובדים על לתקן את הכול.

צבי טסלר: אין שאלה.

יוליה מלינובסקי: זאת אומרת, שבעוד חודש וחצי לא נגלה שוב את אותו מכתב של הכבאות שיגיד: יש שם בעיות חשמל שלא תוקנו מהיום.

יוליה מלינובסקי: זאת אומרת, זה הכיוון.

יוליה מלינובסקי: מה אתם עושים עכשיו במטה - - -

מירב בן ארי: מפקד המחוז שמעון לביא עם הכבאות שם עכשיו על ההר, as we speak?

שאול צמח: אני מניח שיש שם נציגים של - - -

מירב בן ארי: אוסקר, מי נמצא מהכבאות, המפקד שלכם?

אוסקר פוקס: נמצא ראש מדור מבצעים של תחנת גליל-גולן, שנמצא שם על ההר.

אוסקר פוקס: כעיקרון זה אמור להיות אישור התוכניות של מפקד המחוז הצפוני של המשטרה ויש נציגות שלנו.

אוסקר פוקס: אני בקשר גם עם ראש ענף הרישוי והאבטחה של המקום.

יוליה מלינובסקי: מי צריך לתקן את הליקויים האלה בחשמל?

יוליה מלינובסקי: מי אחראי?

אוסקר פוקס: בגלל שיש כמה ישויות במבנה הציון, כולם לוקחים אחריות וכולם הולכים ומתקנים את זה.

אוסקר פוקס: אלי פריינד בשיחה בבוקר, יותר נכון שימוע, כי אנחנו מקיימים שימועים כדי להגביל את הכניסה למבנה בז' באדר ובכלל, שימוש בכלל ולא רק בגלל האירוע הזה, אמר שהם לוקחים אחריות ובעצם הולכים לתקן את כלל הליקויים.

אוסקר פוקס: מעבר לזה, אנחנו נערכנו והוצאנו את הדרישות שלנו החל מחודש ינואר, ואנחנו עוקבים לא רק על חשמל אלא בכלל, מערכות כיבוי, ציוד כיבוי.

יוליה מלינובסקי: חוץ מבעיות חשמל שראינו במכתבך, איזה עוד ליקויים - - -

מירב בן ארי: יש גם את הזבל בטח.

אוסקר פוקס: יש רשימה ארוכה של תחזוקות במערכות כיבוי, הרחבות של מערכות כיבוי למקומות שלא ידענו שהם קיימים.

יוליה מלינובסקי: הם יודעים על זה?

אוסקר פוקס: הם יודעים והם עובדים על זה.

אוסקר פוקס: אנחנו גם עוקבים אחרי הנעשה.

אוסקר פוקס: אנחנו לא נותנים לאף אחד להירדם.

יוליה מלינובסקי: זאת אומרת, לא יהיה מצב ששבוע לפני האירוע המרכזי פתאום יגידו: אופס, סליחה, לא ידענו.

יוליה מלינובסקי: הכול על השולחן?

אוסקר פוקס: הכול על השולחן.

אוסקר פוקס: ואני מאוד מקווה שלא נגיע לשבוע לפני ויהיו דרישות שלא יבוצעו.

מירב בן ארי: טוב.

מירב בן ארי: יש עוד הערות?

מירב בן ארי: אז נעבור למשרד הבריאות.

מירב בן ארי: בבקשה.

חיים רוטברט: שלום, אני רופא נפת צפת, ת"פ מחוז צפון של משרד הבריאות.

חיים רוטברט: מזה כעשר שנים שאני משתתף בהכנות ובפיקוח על האירועים בהר.

חיים רוטברט: לידי נמצאת ברכה כהן, שהיא מנהלת מחלקת בריאות הסביבה המחוזית.

חיים רוטברט: ואנחנו, משרד הבריאות מחוז צפון, אחראים על הנעים התברואיים במתחם ההר, בסביבתו.

חיים רוטברט: זה לא סיכונים בטיחותיים שדיברנו עליהם סביב האסון וסביב מה שאנחנו מדברים פה, אלא זה סיכונים בריאותיים.

חיים רוטברט: אני רוצה לברך על ההקמה של המינהלת, ולברך את ההיררכיה ואת המפיק, כי כל השנים זה מה שאמרנו: אין אל מי לפנות במידה ויש בעיות מהותיות, ולמשל הייתה תקופה שישנו בלולים, אז הצטרכנו לעשות קואליציה אד-הוק עם כבאות ולהוציא צו איסור.

מירב בן ארי: ישנו בלולים?

מירב בן ארי: מי ישן בלולים?

ברכה כהן: לולים לשעבר.

חיים רוטברט: היו לולים שאחסנו בהם את העולים להילולה.

חיים רוטברט: הם ישנו שמה.

חיים רוטברט: ובגלל תנאי בטיחות ותנאים תברואיים, כשלא הייתה לנו אפשרות לפנות למקומות הקדושים או לרשות בכדי לאסור את זה, משרד הבריאות עם הכבאות, עשינו קואליציה אד-הוק והוצאנו צו שאסור להשתמש בהם.

מירב בן ארי: איפה הם ישנים אגב?

אוסקר פוקס: אם אפשר, לקחו לולי עופות והסבו אותם למין סככת שינה, הרבה מיטות.

מירב בן ארי: אוקיי, הבנתי את האירוע המוזר הזה.

מירב בן ארי: אבל מה שלא הבנתי זה היום כשהם עולים להר איפה הם ישנים?

חיים רוטברט: ישנים תחת כל עץ רענן, ובדירות ובבתים שמשכירים, ובישיבות ובאוהלים.

מירב בן ארי: תגיד, סליחה על ההצעה, למה אין מתחם קמפינג כזה?

חיים רוטברט: אין מתחם.

חיים רוטברט: לא היה אף פעם מתחם מסודר.

מירב בן ארי: איפה הם ישנים?

צבי טסלר: היה מתחם אוהלים למשפחות על ההר.

צבי טסלר: מוסדר.

מירב בן ארי: הורדת את זה.

מירב בן ארי: זה טוב.

צבי טסלר: ירד, כי זה תופס הרבה מקום בהר.

מירב בן ארי: אבל למה לא עושים למטה כזה?

מירב בן ארי: אתה מכיר חניוני שטח.

מתן כהנא: במקרה יצא לי לטייל שם בל"ג בעומר לפני שנתיים בנתיב מים לים.

מירב בן ארי: אתה בכלל מטייל הרבה.

מתן כהנא: ואני אומר לך שבכל מקום בסביבה, בכל פיסת אדמה של שני מ' על שני מ' היה אוהל.

מירב בן ארי: אבל למה אתה לא עושה אזור מסודר של קמפינג?

מירב בן ארי: מה יש לך בחניון שטח במדבר יהודה?

מירב בן ארי: חצץ.

מירב בן ארי: אבל הוא מתוחם.

מתן כהנא: אנחנו לא הולכים לדאוג לסידורי לינה לחוגגים.

מירב בן ארי: עדיף לך שיישנו בלולים?

מירב בן ארי: הם לא ישנים בלולים יותר?

קריאה: זה אירוע שלפני שנים.

מירב בן ארי: לא משנה, אבל הוא ישן שם בשטח?

אוסקר פוקס: זה לא שנים, זה שנה שעברה.

מתן כהנא: את לא יכולה למנוע מבן אדם שמגיע עם ציוד הקמפינג שלו על פסגת הר מירון לקבוע את האוהל שלו.

מירב בן ארי: אני לא רוצה למנוע, אני רוצה לסדר את זה.

מירב בן ארי: אבל הינה, אין יותר אוהלי משפחות על ההר.

מתן כהנא: כי יש מתחם.

צבי טסלר: מתחם אוהלי המשפחות על ההר הוא מתחם שלא יהיה השנה.

צבי טסלר: הוא תפס מקום על ההר עצמו.

מירב בן ארי: לאן עבר המתחם?

צבי טסלר: הוא לא עבר.

צבי טסלר: שם הוא לא יהיה.

מירב בן ארי: הוא בוטל?

צבי טסלר: הוא בוטל.

צבי טסלר: משפחות יכולות ללון בצימרים, יש שם חדרי אירוח בשפע.

צבי טסלר: גם לא חייבים ללון שם.

מירב בן ארי: הם כן ילונו.

מירב בן ארי: אם הם לנו על ההר, הם ילונו למטה.

מתן כהנא: לא, אבל מירב - - -

מירב בן ארי: רגע, הממ"ר רוצה להתייחס.

שאול צמח: ברשות

שאול צמח: כם, קודם כול צריך להבין, צריך לחלק את השאלה שלך.

שאול צמח: כשאת מדברת על מי לן, צריך להבין שרוב החסידויות, רוב החרדים מגיעים, מתפללים, נמצאים באיזשהו אירוע חגיגי כזה או אחר, ולאחר מכן מנתקים מגע.

מירב בן ארי: נוסעים?

שאול צמח: נוסעים.

שאול צמח: עכשיו, בעבר, כשאנחנו מדברים על עמך ישראל, עמך ישראל היה מחולק.

שאול צמח: היו לא מעט ציבור מסורתי, שהיה נוהג לעלות במוצאי שביעי של פסח אפילו.

שאול צמח: הראשונים, המתמידים לצורך העניין.

שאול צמח: העניין הזה יורד מהפרק, אבל הוא בטל בשישים בהתייחס לכמויות, מכיוון שגם אותו מתחם שכרגע אמר הפרויקטור:

שאול צמח: אנחנו לא נאפשר אותו – הוא יורד כי אין פשוט מקום.

מירב בן ארי: אז הם ייסעו הביתה?

שאול צמח: לשאר האנשים שרוצים להתמקם שם, לשאלתך לעניין קמפינג, יש בעיות אחרות, מכיוון שצריך להבין שחלק גדול מהאזור מסביב הוא גם שייך לרשות הטבע והגנים, חלקו שמורת טבע.

שאול צמח: לא ניתן להיכנס על פי חוק וללון בתוך שמורת טבע.

שאול צמח: אין הסדרה כזו, זה אסור.

יוליה מלינובסקי: אבל הם יעשו את זה, אתה יודע שזה יקרה.

מירב בן ארי: לא, אבל נגיד נחל עמוד זה שמורת טבע, ויש שם חניון.

שאול צמח: יש משמעויות ללינה בטבע.

שאול צמח: יש עניין של אש שיכולה לעלות פתאום.

שאול צמח: יש מלא משמעויות.

שאול צמח: ולא סתם אסור ללון ככה בטבע.

שאול צמח: אין כרגע הסדרה לאלפים שרוצים לישון תחת כיפת השמיים.

שאול צמח: לא קיים דבר כזה.

שאול צמח: המושב מתמלא עד אפס מקום, המושב מלא בצימרים, יש השכרה של בתים פרטיים.

שאול צמח: יש שמה ישיבות, נכנסים עד אפס מקום.

שאול צמח: באותם מקומות שניתן בצורה מוסדרת נכנסים, השאר פשוט אין מקום.

יוליה מלינובסקי: זאת אומרת, אתם לא עושים - - -

מירב בן ארי: אין משהו.

יוליה מלינובסקי: אין שום דבר מסודר בנושא הלינה, נכון?

שאול צמח: חוץ מהמושב עצמו, אותם צימרים.

יוליה מלינובסקי: אז בזה אנחנו יכולים להגיד פה בוועדה - - -

מירב בן ארי: שיבואו, יעלו להר וייסעו הביתה.

יוליה מלינובסקי: בדיוק.

יוליה מלינובסקי: שלא מתוכננת לינה שם בשום צורה ובשום דרך.

שאול צמח: למעט מי שישלם ויגור בצימר או בבית של מארח שיזמין אותו מהמושב.

יוליה מלינובסקי: ברור.

יוליה מלינובסקי: לינה מסודרת.

מירב בן ארי: אתה תהיה שם כשזה יקרה, ממשרד הבריאות?

מירב בן ארי: הרי אמר פה השר שהם ישנים מתחת לכל דבר.

חיים רוטברט: זה מה שאני אומר, שתחת כל עץ רענן.

חיים רוטברט: אבל לפי המספרים של המשטרה, אם הוא אומר שזה בטל בשישים, אז זה בטל בשישים.

חיים רוטברט: אני לא יודע להגיד לך מספרים, אבל אני נתתי דוגמה לנושא שלא היה לי למי לפנות.

חיים רוטברט: עכשיו יש לי מינהלת ויש לי מפיק.

חיים רוטברט: והמינהלת והמפיק, אני מקווה שתהיה גם איזושהי סמכות מעבר לשנה הספציפית הנוכחית.

מירב בן ארי: מעניין מה יהיה שם מבחינת לינה.

יוליה מלינובסקי: זהו, קודם כול אנחנו צריכים לצאת פה בוועדה בקריאה מאוד ברורה לציבור לאור מה ששמענו, שלא מתוכננת שם לינה בשום צורה.

מירב בן ארי: זה מה שאתה אומר.

צבי טסלר: אין סידורי לינה ייעודיים להילולה.

מירב בן ארי: כמו שהיה.

צבי טסלר: יש את סידורי הלינה הקבועים שיש במרחב על פי מה שמותר.

יוליה מלינובסקי: בצימרים, בבתים זה משהו אחר.

מירב בן ארי: כן, אבל זה כלום.

שאול צמח: צריך רק לזכור, שבהיעדר חקיקה לא בהכרח תהיה משמעות לדברים, כי אם מישהו יחליט שהוא עולה ורוצה לישון, אז הוא יעלה ויישן.

מירב בן ארי: ברור.

מירב בן ארי: גם הוא יכול לישון שם איפה שהוא רוצה.

שאול צמח: בדיוק.

אוסקר פוקס: אני דווקא רוצה להגיד משהו על הלינה באוהלים, בשיפולי ההר, באזור המיוער, שזה גורם לנו לתעסוקה מאוד גבוהה, כי אנחנו מדברים על חודשי תחילת הקיץ, במיוחד השנה של"ג בעומר יוצא במאי.

אוסקר פוקס: הכול יבש, יש סכנת אש מאוד גדולה לאנשים שלנים בכמויות כאלה באוהלים, ממש התקהלויות על שיפולי ההר, כשהכול ממש יבש ומחכה לניצוץ.

יוליה מלינובסקי: אני רק רוצה לשאול את הפרויקטור לאור המצב, וברור לנו שמה שאנחנו לא נגיד אנשים יהיו שם וילונו שם.

יוליה מלינובסקי: כשהזזתם את המחנה הזה של אוהלים מהמקום, יכול להיות שאפשר למצוא מקום יותר מרוחק.

מירב בן ארי: גם לדעתי.

יוליה מלינובסקי: מרוחק, אבל מסודר.

יוליה מלינובסקי: ולהפנות אנשים לשם.

יוליה מלינובסקי: כדי לא לגרום נזק גם לטבע, גם לסביבה, גם לכבאות.

יוליה מלינובסקי: זה יקרה פשוט.

מירב בן ארי: השנה הזאת זה לא יקרה אבל.

יוליה מלינובסקי: לא, אבל לחשוב גם על פתרון מרוחק, שלא תופס מקום, אבל ייתן מענה.

יוליה מלינובסקי: תחשבו על זה.

חיים רוטברט: הרצפט של הגבלת מספר האנשים מקל עליי.

מירב בן ארי: כן, ברור, אבל זה אחרי שהוא ימדוד.

חיים רוטברט: הוא מקל גם עליי.

חיים רוטברט: אני מתעסק בדברים אלמנטריים של אספקת מי שתייה באיכות של מי שתייה.

חיים רוטברט: ויש פה בעיה של תשתיות עראיות, שכל שנה פורסים אותן מחדש.

חיים רוטברט: ואז להזרים בהם מים – המים לא טובים לשתייה – אז צריך להתקין את המערכות, לשטוף, לחטא, לעשות בדיקות בקטריאליות, ולקבל את זה לא כשיש את ההדלקה, אלא לקבל את זה יומיים-שלושה לפני כן בכדי שאני אוכל לתקן את איכות המים.

יוליה מלינובסקי: אין אספקת מים נורמלית להר מירון?

חיים רוטברט: יש צנרת קבועה.

חיים רוטברט: וממנה פורסים צינורות גם פרטיזניות וגם מתוכננות.

חיים רוטברט: אז עכשיו כשיש לי מינהלת ויש לי מפיק, אז אני מקווה שזה יהיה מסודר.

חיים רוטברט: וגם הלו"ז יהיה מסודר.

יוליה מלינובסקי: אתם עובדים ביחד בשיתוף פעולה, משרד הבריאות הוא חלק מהצוות?

חיים רוטברט: אנחנו מקווים להתראות אחרי הפגישה הזאת.

ברכה כהן: טרם.

ברכה כהן: וממש צריכים כבר כבר.

ברכה כהן: כל ההיערכות צריכה להיות כבר.

יוליה מלינובסקי: הינה, מתברר לנו שמשרד הבריאות הוא לא חלק.

ברכה כהן: והנושא של שטיפה מערכות מים זמניות הם דברים שנעשו לאורך כל השנים.

ברכה כהן: הטיימינג היה צפוף מדי.

ברכה כהן: אבל אנחנו לא ממציאים עכשיו משהו חדש.

צבי טסלר: אנחנו נכנס פה לרזולוציה, האמת שלא חשבתי שניכנס לרזולוציה הזאת, של המון שאלות: של הקמת במה, ומי בונה את הבמה, ומי בודק את החוזק שלה.

צבי טסלר: יש כאן המון המון המון תשתיות - - -

יוליה מלינובסקי: לא, רגע, אבל זה שמשרד הבריאות עוד לא ישב איתך - - -

צבי טסלר: משרד הבריאות לא צריך לשבת איתי.

חיים רוטברט: צביקי, יש פה דברים עקרוניים.

חיים רוטברט: אני לא נכנס למי מסובב את - - -

ברכה כהן: אז עם מי נשב?

יוליה מלינובסקי: למה הם לא צריכים?

צבי טסלר: משרד הבריאות לא צריכים לשבת איתי.

מירב בן ארי: אז עם מי?

ברכה כהן: עם מי כן?

צבי טסלר: יש מפיק לאירוע הזה, שאמור לדאוג לכל תשתיות האירוע.

צבי טסלר: ומשרד הבריאות הוא אחד הגורמים הרגולטוריים שנותנים תנאים לרישוי, אני מזכיר לכם, וזאת העבודה הסדורה.

צבי טסלר: אני מקווה שככה נעבוד.

יוליה מלינובסקי: כדי שלאף אחד פה לא יהיו אשליות, אנחנו עושים מעקב.

יוליה מלינובסקי: וגם על כבאות אנחנו נשאל.

חיים רוטברט: אני מאוד מקווה שהמפיק - - -

יוליה מלינובסקי: ד"ר, דקה.

יוליה מלינובסקי: פשוט אני אומרת פה את זה לכולם.

יוליה מלינובסקי: אנחנו זוכרות טוב, אנחנו נשים, אנחנו גם רושמות לעצמנו.

יוליה מלינובסקי: גם על כבאות אני אשאל מה קורה שם, וגם נשאל על הבריאות, כי מה שאני שומעת עכשיו לא עושה לי הרגשה טובה.

מירב בן ארי: לא, אין לנו באמת פתרון לקטע – הוא ישב עם המפיק.

מירב בן ארי: אתה יודע מי המפיק?

חיים רוטברט: לא.

מירב בן ארי: אז תדברו אחרי זה.

חיים רוטברט: אני הוזמנתי אתמול לבוא לפה.

צבי טסלר: חברים, אני חייב לחזור על העיקרון, כי אנחנו כל הזמן בורחים מהעיקרון.

צבי טסלר: העיקרון שאנחנו עובדים על פי פריט רישוי 7.7 ה', עושים את זה כרגע ללא חקיקה.

צבי טסלר: בפריט רישוי 7.7 ה' משרד הבריאות הוא אחד הגורמים הרגולטורים שמחויב – הוא לא מתנדב, הוא מחויב – לתת הנחיות ותנאי רישוי למפיק.

ברכה כהן: בכדי שנוכל להתייחס ברצינות לאותו פריט רישוי הוא גם צריך להכיל תת-פריט רישוי שנקרא י', כי יש שם נושא של - - -

צבי טסלר: כל מה שתדרשו יהיה, כמו שהיה בשנים קודמות כל מה שדרשתם.

יוליה מלינובסקי: חבר'ה, סליחה, אני מבקשת מכם לעשות את הדיון הזה במקום אחר.

יוליה מלינובסקי: טוב שנפגשתם, טוב שהתחלתם לדבר, זו המטרה של הדיון הזה.

יוליה מלינובסקי: אנחנו נעקוב.

יוליה מלינובסקי: אוי ואבוי אם נשמע אותם דברים בדיון מעקב.

חיים רוטברט: אז זה שיש לי כתובת כמפיק לכל מיני נושאים – העליתם את הנושא של השירותים, סליחה שאנחנו פה, זה ברחל ביתך הקטנה.

מירב בן ארי: אין לי בעיה.

מירב בן ארי: אבל בוא נעשה, לאור העובדה שהגעת אתמול, שב עם המפיק, יש כאן צביקי, הוא בתוך האירוע.

מירב בן ארי: אני לא אפתח עכשיו את השירותים ואת המים.

חיים רוטברט: אין לי בעיה, אני מדבר על דברים יותר עקרוניים.

מירב בן ארי: כבר דיברתי עליהם.

מירב בן ארי: יש לי עוד משרדים שלא דיברו.

מירב בן ארי: ויש לי את משרד התחבורה, שהוא סופר קריטי פה לדיון, שאני לא יודעת למה הוא לא נמצא ולמה הוא בזום.

נועה אבירם: משרד התחבורה פה.

מירב בן ארי: פה?

מירב בן ארי: אז מי זה עופר לוי?

נועה אבירם: עופר לוי, היועץ המשפטי, נמצא בזום.

חיים רוטברט: יש לי התייחסות אחרונה.

מירב בן ארי: רגע, משרד הבריאות, אנחנו חייבים לעבור הלאה.

מתן כהנא: מירב, חשוב רגע שתבינו משהו, זה נורא קריטי.

מתן כהנא: אנחנו, המשרד הממונה על האירוע, אם עכשיו יהיו כאלה שיבחרו ללון בלולים במושבים סמוכים, אנחנו לא מטפלים בזה.

יוליה מלינובסקי: אתה לא יכול - - -

מתן כהנא: בסדר, רק חשוב שנסדיר פה את - - -

מירב בן ארי: אני לא מצפה ממך לאחריות על מישהו שהחליט ללכת לישון בלול במושב רחוק.

יוליה מלינובסקי: משרד הבריאות רצה משפט אחרון.

חיים רוטברט: אני רק מבקש דבר אחרון להעיר.

חיים רוטברט: הנושא של הכנסת אורחים היה מוקש אדיר מבחינה בריאותית.

חיים רוטברט: עכשיו, אם הוא יהיה לא בציון אלא בשיפולי ההר, גם שם אנחנו צריכים את שיתוף הפעולה של הרשות, מה שלא היה לנו כל השנים.

חיים רוטברט: הם צריכים לתת רישוי לדברים האלה.

חיים רוטברט: הם צריכים לפנות אשפה, הם צריכים לעשות את כל הדברים.

חיים רוטברט: זה בסדר שאתה עושה ככה, אבל אני הייתי שמה עשר שנים, ואני אומר לך איזה תקלות היו.

חיים רוטברט: תודה.

מירב בן ארי: אוקיי.

מירב בן ארי: תודה.

מירב בן ארי: משרד התחבורה.

מירב בן ארי: בבקשה, גברתי, מה התפקיד שלך?

נועה אבירם: אני סגנית של ראש הרשות לתחבורה ציבורית.

נועה אבירם: אז קודם כול אני רוצה באמת להצטרף למברכים על ההקמה של המינהלת ועל ההובלה של המשרד לשירותי דת.

נועה אבירם: אין ספק, כשיש מישהו לדבר איתו, מישהו אחד שמתכלל, זה נראה אחרת ובאמת מאוד מאוד חשוב ומבורך.

נועה אבירם: אנחנו ברשות לתחבורה ציבורית במשרד התחבורה נערכים קודם כול על בסיס דוח הביניים של ועדת החקירה, אחד לאחד.

נועה אבירם: ההמלצות שם דומות למה שנעשה בשנים קודמות.

נועה אבירם: חשוב לציין את התפקיד שלנו באירוע.

נועה אבירם: אנחנו בעצם אמונים על הבאת הנוסעים בתחבורה הציבורית מיעדם ועד לשיפולי ההר.

נועה אבירם: ואנחנו גם אמונים על מה שנקרא המייל האחרון, או הכמה-מיילים האחרונים, כמו שתיקן אותי צביקי, של מי שמגיע בהיסעים וברכב הפרטי.

נועה אבירם: זאת אומרת, הם מגיעים באמצעים העצמאיים שלהם בהתאם להנחיות המשטרה, ואנחנו לוקחים אותם במייל האחרון בתחבורה הציבורית.

נועה אבירם: כשהחידוש השנה, מה שצפוי להיות לאור הבקשות שהגיעו מהמינהלת, וכדי לסייע בשליטה במספר המגיעים ובמספר הנוכחים בכל זמן נתון, אנחנו בעצם נאפשר את ההזמנה מראש באמצעות ואוצ'רים גם למסיעים הפרטיים וגם לנוסעים ברכב הפרטי.

מירב בן ארי: רגע.

מירב בן ארי: כל רכב פרטי יכול לעלות להר?

מירב בן ארי: כל הסעה פרטית?

מירב בן ארי: הרי כל הקטע הוא שבניגוד לשנים ייקנו כרטיסים מראש, נכון?

מירב בן ארי: הכניסה להר לא עולה כסף, הכניסה לאוטובוס עולה.

צבי טסלר: אני רגע אתן את הכללי, ואחרי זה תמשיכי, נועה.

מירב בן ארי: תסביר לי איך אתה מווסת את הכניסה להר.

מירב בן ארי: עכשיו מדדת ואמרת לנו בוועדה: 20,000 איש יכולים בו זמנית על ההר.

צבי טסלר: לא אמרתי את זה.

מירב בן ארי: לא, סתם, כאילו.

צבי טסלר: לא, זה מסוכן פה, כל מילה.

מירב בן ארי: לא, אמרתי היפותטית.

מירב בן ארי: הכול בסדר, חבר'ה.

מירב בן ארי: נגיד שמדדת – טרם מדדת, כי הסברת, יש מבנים לא בטיחותיים, הכול בסדר – נגיד שמדדת, נגיד שאמרת שבו זמנית יכולים להיות 20,000 איש.

מירב בן ארי: נגיד.

יוליה מלינובסקי: לדוגמה.

מירב בן ארי: איך אתה מווסת תחבורתית את האירוע?

מתן כהנא: זה האירוע.

מתן כהנא: הוא יסביר לך.

מירב בן ארי: זה האירוע.

מירב בן ארי: תסביר לי.

צבי טסלר: זה באמת מהות האירוע, כי זה הכלי המרכזי שבאמצעותו אנחנו שולטים על כמות האנשים שנמצאת בהר, והדרך לעשות את זה זה למכור כרטיסים מראש לאותם אנשים שמגיעים.

צבי טסלר: זאת אומרת, אי-אפשר יהיה להגיע להר - -

מירב בן ארי: בלי כרטיס.

צבי טסלר: - - שלא באופן מכורטס.

צבי טסלר: באוטובוס שלקח אותי מאיפה שהוא –הוא יכול לקחת אותי מבני ברק, או מירושלים, או מחניון קרוב שהגעתי עם האוטו הפרטי שלי.

מירב בן ארי: - - - יש מכוניות פרטיות.

צבי טסלר: אני מסביר.

צבי טסלר: או בחניון מרוחק מהר, שחניתי עם הרכב הפרטי, ושם יש תחנת אוטובוס שלוקחת אותי.

צבי טסלר: או אפילו הסעה פרטית, אוטובוס פרטי שהגיע והעביר אותי לאותן הסעות מכורטסות.

צבי טסלר: בסוף אם ירדתי מאוטובוס בהר, סימן שקניתי כרטיס מראש לשעה מסוימת.

יוליה מלינובסקי: זאת אומרת, רק אוטובוסים מורשים יוכלו להיכנס למתחם ההר?

צבי טסלר: נכון.

מתן כהנא: עם כרטיס שקנית לשעה מסוימת.

יוליה מלינובסקי: לכמה זמן הכרטיס הזה בתוקף?

צבי טסלר: הכרטיס הוא בתוקף לשעה שאתה מגיע.

מירב בן ארי: עד מתי אבל אני צריכה לצאת?

צבי טסלר: אנחנו עוד לא תפורים עד הסוף על התוכנית.

מירב בן ארי: אבל אם הכנסתי ב-08:00, הכנסתי ב-09:00, אבל הוא לא יצא עדיין.

מתן כהנא: את צודקת.

מירב בן ארי: מה הבעיה?

מירב בן ארי: יש ואוצ'רים כאלה שבכל אירוע - - -

מתן כהנא: רגע, מירב, אנחנו לא מגרשים אף אחד מההר.

מירב בן ארי: אבל אתה צריך להגביל אותו.

מתן כהנא: סתם דוגמה, אני לא רוצה להיכנס עכשיו לפרטים אלא אם כן תתעקשו, אבל למשל זה שאין שם אוכל יגרום לזה שאנשים לא ישהו שם המון המון זמן.

מתן כהנא: או זה שלמשל אין רצף של הדלקות – מה שהיה גורם המשיכה הכי משמעותי של אנשים זה להישאר להדלקות, כי ההדלקות זה טקסים מאוד מאוד מושכים את הקהל.

מתן כהנא: ולכן יש עכשיו הדלקה אחת וזהו.

מתן כהנא: פעם אנשים היו מגיעים ולא עוזבים.

מתן כהנא: הם היו מהדלקה להדלקה להדלקה להדלקה.

מתן כהנא: גם האסון קרה, דרך אגב, כשאנשים עברו מהדלקה להדלקה.

מתן כהנא: ולכן זה שיש הדלקה אחת זה אירוע שימנע את ההישארות של אנשים על ההר.

יוליה מלינובסקי: אני אגיד לך איך זה יתבצע.

יוליה מלינובסקי: ברגע שאנשים יתחילו לצאת, הם ימלאו אוטובוסים, אוטובוסים יתחילו לצאת.

יוליה מלינובסקי: בעצם זה יהיה המדד.

מירב בן ארי: כן, אבל השאלה שלי, נגיד באירועים שאני הייתי יש קאונטר בכניסה ויש קאונטר ביציאה.

מירב בן ארי: יש לך את זה?

צבי טסלר: כן.

מתן כהנא: באירועים שאת היית באת להופעה של שלמה ארצי והיה קאונטר ונכנסת, והאנשים שקנו כרטיס נשארים בהופעה, נגמרת ההופעה הם הולכים.

מתן כהנא: זה לא האירוע פה.

מירב בן ארי: לא, אני מדברת איתך על אירוע מתגלגל.

מירב בן ארי: הלכתי לפסטיבל שהיה כל היום – הינה, אני אומרת לך – נכנסתי, הוא לא סתם מהנהן, יש פסטיבלים של יום שלם לציבור החילוני.

מירב בן ארי: נכנס בשבת בבוקר ב-10:00 - - -

מתן כהנא: גם מירון זה לציבור החילוני.

מירב בן ארי: תאמין לי, בניגוד אליך, אני נסעתי עם המשפחה שלי למירון כשהיינו קטנים.

מתן כהנא: למה את אומרת בניגוד אליי?

מירב בן ארי: הוא אמר נכון, אצל המזרחים היינו עולים, עד שזה נהפך להיות הר של עסקנים.

שאול צמח: אמרתי מסורתיים, לא מזרחיים.

שאול צמח: ואני מזרחי.

מירב בן ארי: המסורתיים היו עולים.

מירב בן ארי: אני זוכרת את סבא שלי וסבתא שלי, הגיעו מלוב.

מירב בן ארי: היינו עושים שם חגיגות של מזרחיים.

מירב בן ארי: אבל בשנים האחרונות זה נהיה הר של עסקנים, המזרחיים כבר לא עולים.

מירב בן ארי: גם אם עולים, עולים מעט.

מירב בן ארי: עזוב, בוא נתקדם, זו נקודה כואבת.

מתן כהנא: מנוע מלהגיב.

מירב בן ארי: אני אגיד לך, כי אני הייתי עולה להר.

מירב בן ארי: היום אנחנו לא עולים.

מירב בן ארי: רגע, תסביר לי, אין לך קאונטר ביציאה?

צבי טסלר: אנחנו נדע כמה יש על ההר וכמה יורדים מההר.

יוליה מלינובסקי: אני חושבת שזה יתנהל סביב האוטובוסים, כי זה הסעות מאורגנות.

יוליה מלינובסקי: ברגע שהאוטובוס מתמלא והוא יוצא - - -

שאול צמח: בתנאי שהם יצאו.

שאול צמח: שאלת השאלות.

מירב בן ארי: אגב, אם הוא בא עם תיק עם סנדוויצ'ים ושתיה - -

שאול צמח: וילך לישון תחת כיפת השמיים.

מירב בן ארי: - - ויישן שמה.

שאול צמח: אמרנו שלא הכול סגור.

צבי טסלר: אנחנו מתייחסים לאירוע כאירוע המוני.

צבי טסלר: אני משער שיהיו אחוזים שלא יפעלו כמו שאמרנו פה וינהגו אחרת.

צבי טסלר: אנחנו נצטרך למצוא את היתירות המתאימה כדי לתת מענה גם לאלה שנוהגים אחרת.

מירב בן ארי: יש תחבורה ציבורית 24/7 – לא 7, 24/2 – יומיים?

נועה אבירם: כן, האירוע הוא סדר גודל של 36–40 שעות, תלוי באיזה ימים.

נועה אבירם: אנחנו מתאימים את שעון הפעילות.

נועה אבירם: בשנים רגילות אנחנו מתאימים אותו לפיקים שאנחנו צופים, את ההגעה ואת החזרה.

נועה אבירם: השנה אנחנו גם נתאים אותו, למשל אם יקצבו את זמני ההגעה של הרכב הפרטי או של ההיסעים לשעות מסוימות, כדי שבסוף שעות הפעילות יהיה מאוזן.

מירב בן ארי: ענית לי?

מירב בן ארי: יש 24 שעות תחבורה ציבורית?

נועה אבירם: תחבורה ציבורית לא בהכרח תהיה 24 שעות, אם לצורך העניין יוחלט שיש שעות מסוימות שמיועדות לרכבים הפרטיים.

נועה אבירם: אני מדברת על התחבורה הציבורית המרוחקת.

נועה אבירם: כמו שאמרתי, ה-last mile, לצורך העניין, ההגעה שלהם - - -

צבי טסלר: נקבע בהתאם לצורך.

נועה אבירם: עניתי?

מירב בן ארי: למה אין 24 שעות תחבורה ציבורית?

נועה אבירם: אני אומרת, אנחנו בסוף עושים את שעון הפעילות כדי לשמור כל הזמן על תנועת האוטובוסים, שתאפשר לנו גם להסיע את הנוסעים וגם להחזיר אותם.

נועה אבירם: אם לצורך העניין יוחלט שיש שעות שבהן נכנס הרכב הפרטי, אז בשעות האלה לא נביא את הנוסעים מרחוק כדי לא להגדיל את - - -

יוליה מלינובסקי: לא, רכב פרטי לא ייכנס לשם.

נועה אבירם: סליחה, הרכב הפרטי מגיע לחניונים סמוכים להר.

מירב בן ארי: גם מהחניון הוא צריך אוטובוס.

מירב בן ארי: אז אם הוא בא ב-02:00 בלילה אין לו אוטובוס?

נועה אבירם: כן, בשעות האלה בוודאי.

נועה אבירם: מה שהשבתי נוגע ליעדים המרוחקים.

נועה אבירם: התחבורה הציבורית הסמוכה שמביאה ממרגלות ההר להר עצמו פועלת מסביב לשעון.

מירב בן ארי: כל הזמן?

נועה אבירם: כן.

יוליה מלינובסקי: הציבור הרחב ידע את הנקודות?

יוליה מלינובסקי: מאיפה?

יוליה מלינובסקי: זה יפורסם בצורה מסודרת?

צבי טסלר: יפורסם.

נועה אבירם: יפורסם.

נועה אבירם: וזה כמובן תלוי במתווה שהוחלט עליו.

נועה אבירם: אבל חשוב לי פה לשוב ולהדגיש ולחדד: אנחנו מסייעים ביכולת ניהול המגיעים באמצעות מכירת כרטיסים מראש.

מירב בן ארי: איפה הם ייקנו את הכרטיסים?

נועה אבירם: הם יכולים לקנות אותם קודם כול במקומות פיזיים שפתוחים בערים השונות.

מירב בן ארי: אבל זה לא עולה כסף?

נועה אבירם: כרטיס האוטובוס עולה כסף, בוודאי.

נועה אבירם: כרטיס נסיעה.

קריאה: זה אוטובוס.

מירב בן ארי: לא לאוטובוס, לכניסה להר.

מירב בן ארי: הבנתי, אם הוא בא עם אוטובוס מן הסתם הוא משלם.

מירב בן ארי: אבל אם הוא בא עם האוטו שלו?

צבי טסלר: הוא לא מגיע להר עם האוטו.

מירב בן ארי: הוא מגיע לחניון?

צבי טסלר: הוא מגיע לחניון.

מירב בן ארי: ואז הוא משלם על הסעה פרטית להר?

צבי טסלר: כן.

נועה אבירם: על התחבורה הציבורית.

נועה אבירם: זאת בעצם תחבורה ציבורית מהחניון אל ההר.

יוליה מלינובסקי: על השאטל הזה, נכון?

נועה אבירם: כן.

נועה אבירם: ואת זה הוא בעצם נדרש לרכישה מראש.

מירב בן ארי: כן, בוודאות יש שאטל שהוא משלם עליו.

נועה אבירם: כן, קו תחבורה ציבורית לכל דבר ועניין ברישיון - - -

מירב בן ארי: בדיון הבא אני רוצה שנדע גם כמה עולה.

יוליה מלינובסקי: בדיוק.

יוליה מלינובסקי: זאת השאלה שהוצאת לי מהפה.

יוליה מלינובסקי: כי יש את מחיר ההגעה של אוטובוס ממקום מרוחק לשם, אבל גם יש מחיר של השאטל.

נועה אבירם: נכון, וזה נעשה כל שנה.

נועה אבירם: בהיבט הזה אין חידוש.

יוליה מלינובסקי: מירב, יש לי שאלות בתחום האחריות שלי ברשותך, כי זה אירוע דתי, אז אני רוצה לראות איך זה מנוהל מבחינה זאת.

יוליה מלינובסקי: הרי יש בהר ועדת החמישה, יש לנו ממונה על המקומות הקדושים, הרב רבינוביץ', שהוא חלק מוועדת החמישה.

יוליה מלינובסקי: איך זה ינוהל עכשיו מבחינת – זה לא שלך.

נועה אבירם: אז אני אשמח כן לומר עוד כמה מילים בנובע להיערכות התחבורה, אם יורשה לי.

יוליה מלינובסקי: אז בינתיים, משרד הדתות, תכינו לי את התשובה: איך הוחלט מי מדליק את המדורה?

יוליה מלינובסקי: איפה ועדת החמישה?

יוליה מלינובסקי: איפה הממונה על המקומות הקדושים?

יוליה מלינובסקי: ובהמשך אני אבקש להעלות בזום את העמותה הממשלתית שמנהלת לנו את כל המקומות הקדושים בארץ.

מירב בן ארי: שזה יוסף שווינגר.

יוליה מלינובסקי: כן.

מירב בן ארי: אז שיהיה מוכן, כי הוא אחרי.

יוליה מלינובסקי: לא, זה לא הוא.

יוליה מלינובסקי: יש שאלות שזה השר, יש שאלות - - -

מירב בן ארי: אוקיי, אבל הוא גם רוצה לדבר.

יוליה מלינובסקי: כן, בטח.

נועה אבירם: אז אני רק אשלים ואומר, שאנחנו כאמור מוכרים את כרטיסי היציאה.

נועה אבירם: אין לנו בסוף כמשרד התחבורה, כמי שאמון על התחבורה הציבורית וההגעה להר, אין לנו יכולת לווסת את העליה להר או מי בדיוק - - -

מירב בן ארי: לא, זה גם לא התפקיד שלך.

מירב בן ארי: ממש לא.

נועה אבירם: בדיוק.

מירב בן ארי: את מוכרת את הכרטיסים שהוא עולה לאוטובוס, ואחראית שיהיה לו הסעה הלוך וחזור.

נועה אבירם: נכון.

מירב בן ארי: כמה כרטיסים יימכרו בו זמנית, כמה לא - - -

נועה אבירם: בהתאם להנחיות שאנחנו נקבל.

נועה אבירם: יש עדיין פערים מול משטרת ישראל, אנחנו עובדים על זה בצורה מאוד מאוד אינטנסיבית כדי להגיע לעמק השווה.

יוליה מלינובסקי: פרויקטור, אחרי שתסיים את המדידות, מתי תדעו?

יוליה מלינובסקי: כי המספר שאתה תקבע זה המספר הקריטי פה לכולם.

יוליה מלינובסקי: מה ההערכה שלך?

צבי טסלר: אני משער שנדע משהו בשבוע-שבועיים הקרובים.

צבי טסלר: זאת הערכה שלי.

מירב בן ארי: אוקיי.

נועה אבירם: ורק עוד מילה אחת, עבודות תשתית על החניונים שעוד לא החלו, גם בזה אנחנו כבר באפס זמן מהבחינה הזאת.

מירב בן ארי: כן, מה עם זה?

יוליה מלינובסקי: מה עם עבודות תשתית לחניונים?

נועה אבירם: אנחנו מחכים שיחלו העבודות.

צבי טסלר: זה מטופל.

מירב בן ארי: יש שם חניונים כבר, לא?

מירב בן ארי: רק צריך לסדר אותם?

צבי טסלר: לא, יש שטחים פתוחים.

צבי טסלר: הם לא מופעלים כחניון.

מירב בן ארי: עד היום לא היה חניון?

צבי טסלר: כל חניון הוסדר אד-הוק לאירוע.

יוליה מלינובסקי: טוב, אז אתם על זה?

יוליה מלינובסקי: אתם מבינים שזה מה שצריך לעשות?

יוליה מלינובסקי: משרד התחבורה, פרויקטור.

יוליה מלינובסקי: לסדר את החניונים האלו, כי אחר כך יתברר - - -

מירב בן ארי: רשמתי.

יוליה מלינובסקי: טוב, זה גם לשאלות מעקב שלנו.

מירב בן ארי: אוקיי, אז רצית שיענו ואז את יוסף?

יוליה מלינובסקי: לא, קודם כול יש שאלות שהשר צריך לענות, פרויקטור, ואחר כך יוסף.

יוליה מלינובסקי: ועדת החמישה, מי החליט מי מדליק באתר?

יוליה מלינובסקי: איפה הממונה על המקומות הקדושים בכל הסיפור הזה?

יוליה מלינובסקי: אני מדברת על הרב רבינוביץ', שהוא על פי חוק הממונה על המקומות הקדושים.

יוליה מלינובסקי: איך האירוע הזה ינוהל מבחינה דתית?

מתן כהנא: צביקי, אתה רוצה לענות?

יוליה מלינובסקי: כי אנחנו עד עכשיו התייחסנו לפן הניהולי – משטרה, כבאות, משרדי ממשלה.

יוליה מלינובסקי: אבל יש פה משמעות - - -

מתן כהנא: אני יכול לומר שגם במקרה הזה באופן כללי, ואני לא חושב שיש פה סיבה עכשיו להיכנס יותר לעומק מזה, אנחנו נצמדים להמלצות הביניים של ועדת החקירה, שהגדירה גם את הנושאים האלה, איך זה צריך להיראות.

מתן כהנא: הם הגדירו כמה הדלקות צריכות להיות, הם המליצו מי יעשה את ההדלקות האלה.

יוליה מלינובסקי: בלי לסטות שמאלה, ימינה?

מתן כהנא: בלי שטיקים ובלי טריקים.

יוליה מלינובסקי: אוקיי.

יוליה מלינובסקי: ועדת החמישה עדיין פועלת בהר?

צבי טסלר: הם הבעלים, הם מחזיקים בקרקע.

יוליה מלינובסקי: אתם עובדים ביחד איתם?

צבי טסלר: אנחנו מתואמים איתם.

יוליה מלינובסקי: מתואמים או עובדים ביחד?

יוליה מלינובסקי: אלה שני - - -

צבי טסלר: הם מחזיקי הקרקע, הם לא פעילים באופן קונקרטי לאירוע עצמו.

צבי טסלר: הם לא בונים במות, הם לא סופרים קהל.

צבי טסלר: הם לא מהמארגנים של האירוע.

מתן כהנא: כל הממשקים של המקומות הקדושים וועדת החמישה והדברים האלה זה בדיוק הדברים שעכשיו ועדת החקירה בודקת אותם.

מתן כהנא: ולכן אנחנו צריכים להתעלות מעל הדיונים האלה, ולייצר אירוע בטוח עד שיהיו החלטות של - - -

יוליה מלינובסקי: רגע, אני לא סתם מתעקשת.

יוליה מלינובסקי: הרב רבינוביץ' הוא הממונה על המקומות הקדושים, והוא חבר בוועדת החמישה הזו.

יוליה מלינובסקי: הוא עובד מדינה.

יוליה מלינובסקי: איך אתם עובדים איתו?

יוליה מלינובסקי: זאת אומרת, הוא חלק מהעניין?

יוליה מלינובסקי: זה התפקיד שלו, הוא אחראי על זה.

יוליה מלינובסקי: הוא חלק מהצוות שלך?

צבי טסלר: נפגשתי עם הרב רבינוביץ' כבר פעמיים.

צבי טסלר: דיברתי איתו גם בטלפון.

צבי טסלר: אני מתייעץ איתו באופן שוטף.

צבי טסלר: הוא לא חלק מהצוות המארגן את ההילולה.

צבי טסלר: כאמור, ועדת החמישה היא הבעלים של המקום.

יוליה מלינובסקי: לא, הוא חבר בוועדת החמישה, אבל הוא עובד מדינה, הוא הממונה על המקומות הקדושים.

מתן כהנא: יוליה, את כל הזמן מתעקשת לנסות להגדיר דברים שוועדת החקירה תגדיר אותם, ואז אנחנו צריכים להחליט האם המדינה מקבלת את המלצות ועדת החקירה?

מתן כהנא: באמת אני מבין את הרצון.

מתן כהנא: היה הכי קל לנו אם עכשיו היה בא מישהו ואומר: הוא אחראי, זה שלו, זו הסמכות.

מתן כהנא: אבל זה לא המצב.

יוליה מלינובסקי: זאת אומרת, מה שאתה רוצה להגיד לי עכשיו - - -

מתן כהנא: רגע, יוליה.

מתן כהנא: בתוך הוואקום הזה אנחנו פועלים, ואנחנו עושים את הדברים בתיאום עם הגופים האלה, במנותק ממה שוועדת החקירה עכשיו עובדת על זה.

מתן כהנא: אנחנו נעזרים בידע העצום שיש לגופים האלה, אבל עדיין שמנו ממונה, שמנו חברת הפקה.

מתן כהנא: זה הדברים שפועלים - - -

יוליה מלינובסקי: מה שאני יכולה להבין מכל מה שאמרת לי עכשיו, שהאירוע הזה כרגע מנותק מכל מה שהיה וכל מה שיהיה, ואת השאלות שאני כרגע שואלת, וזה שאלות שאתה יודע שהן - - -

מתן כהנא: מעולות.

מתן כהנא: ליום שאחרי - - -

יוליה מלינובסקי: זה ליום שאחרי, כי אנחנו צריכים הסדרה של - - -

מתן כהנא: חד משמעית, יוליה.

יוליה מלינובסקי: רשימה מתוקנת - - -

מתן כהנא: ברור.

יוליה מלינובסקי: זו הייתה רשימה שלוקה בחסר.

יוליה מלינובסקי: ועם כל המשמעויות של הדבר.

מתן כהנא: יוליה, אנחנו עכשיו דנים באירוע מירון תשפ"ב.

מתן כהנא: זהו, זה האתגר שלנו, זה האתגר של צביקי.

יוליה מלינובסקי: אז זהו, אני צריכה עכשיו להסתכל על אירוע מירון הזה במנותק מכל מה שידוע לי על המקומות הקדושים עד עכשיו, נכון?

מירב בן ארי: כן.

מתן כהנא: זה היה הסעיף השביעי והאחרון בהקדמה שלי.

מירב בן ארי: נכון.

מירב בן ארי: אז נשמע את יוסף שווינגר, מנכ"ל המקומות הקדושים?

מירב בן ארי: ולאחר מכן נשמע את נעה טל מקק"ל.

יוליה מלינובסקי: ואנחנו חייבים שלטון מקומי.

מירב בן ארי: כן, היא כאן.

מירב בן ארי: לפי הסדר עשיתי.

מירב בן ארי: בבקשה, אדוני.

יוסף שווינגר: אני אמור לענות על שאלות?

מירב בן ארי: אולי תגיד קודם כול מילה שלך על מה שקורה כאן בדיון, אני מניחה שהקשבת, ועל ההיערכות שלכם.

יוסף שווינגר: הקשבתי.

יוסף שווינגר: אנחנו השנה זזנו הצידה.

יוסף שווינגר: אנחנו מרכז שלמעשה מעביר את התקציבים לחברת ההפקה.

יוסף שווינגר: הכול נעשה בהתאם להנחיות של המשטרה, כב"א, מד"א, כמובן הפרויקטור עומד בראש הפרויקט כולו.

יוסף שווינגר: אני רק רוצה לתקן כמה דברים.

יוסף שווינגר: באתר עצמו יש למעלה מ-23 מבני שירותים מחוברים למים וביוב; יש קרוב ל-200 תאים לא כימיים באתר וסביבתו; יש גם אתרי שירותים בחניונים, מבני שירותים.

יוסף שווינגר: לגבי המים, אני אומר ממש בקצרה – מחולקים באתר וסביבתו, בחניונים, אלפי בקבוקי שתייה רגילים, מה שכל אחד קונה, מי עדן וכדומה, אני לא רוצה לעשות פה פרסומת.

יוסף שווינגר: יש גם ברזיות שעוברות אישור של משרד הבריאות.

יוסף שווינגר: ובנוגע לנושא של הלולים, כבר למעלה משש שנים אין לולים, לא ישנים שם.

יוסף שווינגר: וגם הלולים שישנו בהם, זה לא היה בלולים שפינו תרנגולות מטילות בשביל לאכלס אנשים.

יוסף שווינגר: זה היה מבנים נטושים שהוסבו למקומות שינה.

יוסף שווינגר: זה לא עבר בכלל דרכנו, זה אנשים פרטיים שפנו לאנשים פרטיים שהם בעלי המבנים.

יוסף שווינגר: זה לא קיים למעלה משש שנים, וחבל לחזור כל שנה על הבדיחה הזאת.

יוסף שווינגר: אין אכלוס.

יוסף שווינגר: כל מי שבא, בדרך כלל לוקח או שוכר צימר, או גר באחד המוסדות שנמצאים באזור כולו.

יוסף שווינגר: מדובר על מושבים שנמצאים בסביבה כולה, מבר יוחאי, ספסופה, אור הגנוז, כולל צפת, כולל טבריה.

יוסף שווינגר: כל אחד מוצא את הדרך ואת הנישה שלו.

יוסף שווינגר: בכביש המוביל לצפת ליד הכיכר הראשי יש שמה אזור קמפינג, שיש שם כל שנה עשרות אם לא מאות אוהלים.

מירב בן ארי: אמרת שאין אזור של קמפינג?

צבי טסלר: יש אזור קבוע.

צבי טסלר: הוא לא מוסדר להילולה.

יוליה מלינובסקי: אה.

יוליה מלינובסקי: אז זהו, אפשר להשתמש בו.

יוסף שווינגר: הוא אזור קבוע שכל שנה, מאז שאני מכיר.

יוסף שווינגר: נמצאת איתנו קרן פטל, מנכ"לית המועצה, היא תוכל להרחיב בעניין הזה.

מירב בן ארי: היא מדברת גם.

יוסף שווינגר: אני רק רוצה להגיד, שאף פעם בהתראות שקיבלנו מכב"א לא דובר איתנו על אשפה שלא נאספה.

יוסף שווינגר: לאורך כל האירוע יש משאיות פינוי של מכולות אשפה, יש עשרות עובדי ניקיון שכל הזמן התפקיד שלהם לפנות ולהכניס את הכול.

יוסף שווינגר: אני פעם ראשונה שומע בדיון שהייתה איזו התראה על אשפה מצטברת וסכנה להצתה.

יוסף שווינגר: מונחת לפניי כל הניירת של כב"א, מעולם לא הותרינו על זה.

יוסף שווינגר: אבל כמובן, כל המחמיר תבוא עליו ברכה, אנחנו לא מתווכחים בכלל.

יוליה מלינובסקי: יוסף, אני רוצה לשאול אותך משהו.

יוליה מלינובסקי: כולנו עברנו את האירוע הטראומתי הזה לפני שנה.

יוליה מלינובסקי: המרכז הארצי למקומות הקדושים, שאתם עמותה ממשלתית, אבל השנה זזתם הצידה, ומי שמנהל את הנושא זה פרויקטור.

יוליה מלינובסקי: אבל צברתם ניסיון רב בכל השנים האלו.

יוליה מלינובסקי: סביר להניח שיש מה ללמוד, מה לתקן, מה לטפל.

יוליה מלינובסקי: אתם נמצאים לפחות בתור מייעצים בתמונה, משהו?

יוסף שווינגר: כששואלים אותנו אנחנו עונים.

יוסף שווינגר: אני רק רוצה להגיד שהשנה הכניסו גורמים מקצועיים רבים נוספים.

יוסף שווינגר: אני רוצה להגיד שכל שנה יש הפקת לקחים ממשטרת ישראל לשיפור, לשימור, בלי קשר לאסון שקרה.

יוסף שווינגר: וכמובן שהלקחים שהיו בשנה אחרונה הופקו.

יוסף שווינגר: ומה שאתם רואים, כל ההיערכות של המינהלת - - -

יוליה מלינובסקי: זאת אומרת, עכשיו תמשיכו לתחזק את ההר בשוטף, אבל באירוע הזה אתם לא שם?

יוליה מלינובסקי: אני רק מבקשת מהפרויקטור, אתה יודע, אנחנו עדיין לא בעלים על כל החוכמה, הם יודעים שם כבר דבר עם שניים, כדאי לשאול ולהתעדכן בדברים.

יוליה מלינובסקי: הינה, הקמפינג הזה שעכשיו שמענו.

צבי טסלר: נדמה לי שאין יום שאני לא מדבר עם מר יוסף שווינגר.

צבי טסלר: תקן אותי, יוסי.

יוסף שווינגר: אנחנו בקשר הדוק.

יוסף שווינגר: ואני רוצה לשבח את שיתוף הפעולה.

יוליה מלינובסקי: והינה, יושבים פה משרד הבריאות, ומדברים על הזבל – כן, בלי להיות מומחית בנושא, אני ראיתי תמונות ממירון, וכולנו ראינו שם - - -

ברכה כהן: הרים של אשפה.

יוליה מלינובסקי: כן, בדיוק, של הזבל.

יוסף שווינגר: תראו, אני הבנתי מזה שבהופעות של שלמה ארצי הכול סטרילי ונקי.

מירב בן ארי: הינה, לא שמעת אותי.

מירב בן ארי: אמרתי שאין קמפינג שמטיילים ישראלים הולכים בשבת ולא משאירים זבל.

יוליה מלינובסקי: נכון.

יוליה מלינובסקי: אנחנו אלופים בזה, לצערי הרב.

יוסף שווינגר: אנחנו מפנים כל שנה קרוב ל-10 טון אשפה.

יוסף שווינגר: יש לנו חברה שלמה שמתעסקת רק בזה בוקר, ערב וצוהריים, יומיים לפני ויומיים אחרי.

יוסף שווינגר: כל מה שהומלץ פה על ידי חברת הכנסת יוליה ועל ידי מירב נרשם על ידינו.

יוסף שווינגר: נמצא פה צביקי, וכל דבר כמובן, כל תוספת תבורך.

מירב בן ארי: בסדר גמור.

מירב בן ארי: תודה רבה, יוסף.

מירב בן ארי: נעה טל מקק"ל, ולאחר מכן קרן פטל, מנכ"לית מרום גליל.

נעה טל: צוהריים טובים לכולם.

נעה טל: כמובן אנחנו מברכים על המפגש וההיערכות וכל העבודה שנעשית.

נעה טל: רק נקודה שחשוב להדגיש, הדיון כולו התמקד בהר.

נעה טל: ההילולה היא לא רק במתחם ההר, במתחם עצמו, ויש לה השלכות ישירות גם על כל השטחים, גם שטחי היער וגם שטחי שמורה שנמצאים מסביבה.

נעה טל: וכאשר מבטלים פעילויות בהר, אם זה נושא חלוקת המזון ואם זה נושא הלינה, מן הסתם תהיה גלישה ישירה לשטחים הפתוחים.

נעה טל: כפי שציין נציג הכבאות, זו תחילתה של עונת השריפות.

נעה טל: כל נושא של הדלקת אש בשטחים הפתוחים תהיה לו השלכה ישירה.

נעה טל: ואנחנו נמצאים אומנם בתיאום קבוע, לאורך כל ימות השנה וגם לקראת ההילולה בפרט עם הכבאות, אבל צריכה להיות כאן גם היערכות אחרת.

נעה טל: אם מבטלים פעילויות בהר, צריך לקחת בחשבון איפה הן כן יתמקמו, איפה הן כן יבוצעו, ולקחת בחשבון את השטחים הרגישים שנמצאים מסביב.

נעה טל: כל תנועת הקהל עם ההגבלה כמו שאמרתם בוויסות, ולא ברור לנו בדיוק איך הוויסות הזה הולך לפעול ומה קורה במצב כזה.

נעה טל: וגם כל הנושא של פינוי, בהתייחסות צריך להילקח בחשבון כלל השטח ולא רק ההר עצמו, והתייחסות שהיא התייחסות יותר רחבה, כפי שנעשה בכל האירועים האלה שהם לאו דווקא תחת הצביון דתי.

נעה טל: הנושא של היער, כפי שיודעים, ואם לא יודעים אז אני אגיד, ישנן פעילויות שהן מאושרות בשטחי היער וישנן פעילויות שהן לא.

נעה טל: והנושא של סמכויות ונוכחות בשטח, כדי לאכוף את הדברים על הציבור שיגיע, זה נושא מפתח בסיפור הזה.

נעה טל: וכמות האנשים וכמות הכוחות שיוצבו לא רק בהר עצמו, גם בשטח הפתוח, יש להן חשיבות גדולה.

נעה טל: תודה.

מירב בן ארי: תודה רבה.

יוליה מלינובסקי: אתם עובדים בצוות עם הקק"ל?

צבי טסלר: קודם הראיתי את השקף, אפשר להראות אותו עוד פעם אם רוצים, של המבנה הארגוני והניהולי.

צבי טסלר: יש הרבה הרבה הרבה מאוד גופים שפועלים.

צבי טסלר: לא לכל גוף יש ייצוג, כי אחרת הפורום הזה - - -

יוליה מלינובסקי: לפחות ברמת השיח?

צבי טסלר: המשטרה ממשיכה לפעול, מערך כיבוי אש ממשיך לפעול בשטח ובמרחבים, הרשות המקומית עם האחריות שלה על כל מרחבה.

צבי טסלר: אלה דברים שממשיכים לפעול.

צבי טסלר: לכל אירוע יש השלכות סביבתיות.

צבי טסלר: גם כשיש מרתון ירושלים, אז צפוי שיצטרכו לכוון תנועה אחרת במקומות שהם אפילו לא בירושלים.

צבי טסלר: וזה קורה, כי כל גוף יש לו את האחריות שלו במרחב אחריותו.

צבי טסלר: וזה לא משתנה.

צבי טסלר: ונכון, צריך להגביר את הנוכחות, ואני מקבל לחלוטין את מה שנאמר כאן.

צבי טסלר: במרחבים שהם לא בהר אלא בסביבת ההר צריך להרחיב את הנוכחות של גורמי האכיפה הרלוונטיים בהתאם לסיכונים הצפויים.

מירב בן ארי: תודה.

מירב בן ארי: קרן, המנכ"לית של מרום גליל, בבקשה.

מירב בן ארי: היא אחרונת הדוברים ונתכנס לסיכום.

קרן פטל: קודם כל אני ממש אנסה לתמצת.

קרן פטל: אני רוצה להצטרף לכל מי שבירך על ההתארגנות החדשה הזו.

קרן פטל: ואמר כבוד השר נכון, שכל הדבר הזה מתרחש בצל ועדת החקירה, וודאי שיש לכך השפעה על כל גורם וגורם, אבל המינהלת והמעורבות של כולם מאפשרת לפחות את השיח הפתוח הזה.

קרן פטל: גם אם הוא יותר נשמע או יותר מוקפד זה מאוד חשוב, ואני חושבת שזה לקח שצריך לקחת אותו לשנים קדימה.

קרן פטל: המועצה ביקשה והתעקשה להיות חלק מהמינהלת, ואני שמחה שצביקי איפשר לנו את זה.

קרן פטל: הצטרפנו במפגש השני.

קרן פטל: ואני חייבת לומר כאן כמה דברים.

קרן פטל: ואני רוצה לומר לפני, שהדברים שאני אומרת לא מכוונים כהאשמה או ביקורת על אף אחד, אלא רק, בעזרת השם, לתועלת וכהפקת לקחים.

קרן פטל: בגלל הרגישות הזו אני אומרת את זה.

קרן פטל: המתווה שאושר אושר, ממה שאני הבנתי מצביקי, על ידי קבוצה של מנכ"לי משרדי ממשלה, ללא מעורבות לפחות של המועצה.

קרן פטל: אנחנו התייחסנו אליו בכתב אחרי שאושר.

קרן פטל: אני חושבת שגם מכב"א וגם מקק"ל שמעתם את מה שאני הולכת להגיד לכם, ואני מבקשת קשב רב כי זה דגל שאני מרימה.

קרן פטל: המתווה שאושר דוחק את האירועים החוצה.

קרן פטל: זה בסדר, ונכון שאותו מפיק שנבחר יכול כנראה להפיק רק את ההילולה שמתרחשת במה שנקרא ההר.

קרן פטל: אבל האירוע הזה, שהוא אירוע שלא מתוכנן על ידי אף אחד, ואמרה חברת הכנסת מירב וגם אני זוכרת את זה בתור ילדה, עם ישראל מגיע לאירוע, וזה לא ישתנה.

קרן פטל: לא משנה כמה נגיד שהמפיק מפיק רק את ההר.

קרן פטל: תפקידנו המשותף לדעתי – וזה לא שאלה עכשיו של מי שאחראי, כולנו אחראים לעבור את זה בשלום – האירוע נדחק מחוץ למה שאנחנו בדרך כלל קוראים עוטף רשב"י.

קרן פטל: יש כאן המון יישובים סמוכים שאפשר בקלות ללכת מהם ברגל אל הרשב"י, ועושים את זה.

קרן פטל: זה לפחות ארבעה יישובים כאלה.

קרן פטל: עכשיו, נכון שזה לא עשרות האלפים או מאות האלפים שיגיעו באוטובוסים, אבל זו נקודה מאוד משמעותית.

קרן פטל: כבר היום, וצביקי יודע, פנו אל המועצה לפתוח רישוי לאירועים מחוץ להילולה.

קרן פטל: המחוץ-להילולה זה בטרמינולוגיה שאושרה על ידי המתווה.

קרן פטל: אנחנו הצענו לכלול במתווה גם את הביטוי עוטף רשב"י, וגם עליו לקחת אחריות משותפת, מפני שזה בסדר, המועצה תדון בכל תיק רישוי שיבוא אליה וזה תפקידה, ואף אחד לא בורח מהאחריות הזו, אבל למועצה אין לא משאבים, לא תקציב ולא כוח אדם להתמודד עם כל מאות אלפי האנשים האלה, כשפתאום ההילולה מתרחשת באזור אחר.

קרן פטל: עכשיו, זה נכון שיש ל"ג בעומר בכל רחבי ארץ ישראל, בוודאי שהמינהלת או המפיק לא יכולים לקחת עליהם אחריות.

קרן פטל: אבל זה שונה.

קרן פטל: ולהתעלם מזה לא יעזור לנו, אנחנו פשוט נמצא את עצמנו, לצערי הרב, זה מה שאנחנו מרגישים, באירוע שלא נוכל לצפות.

קרן פטל: אנחנו כמובן נדון בכל תיק רישוי שיוגש לנו והוא יהיה לפי כל דין.

קרן פטל: זה בסדר.

קרן פטל: אבל במציאות, אם בעוטף הרשב"י יתרחשו אירועים, באישור או שלא באישור, ואמר את זה גם נציג המשטרה, זה יגזול הרבה מאוד משאבים.

קרן פטל: ואני חושבת שבמקום להגיד: זה המתווה שאושר וזהו, אני חושבת שצריך להתייחס למה שאנחנו אומרים, ולהכניס למתווה את עוטף הרשב"י, שבהחלט המועצה היא השחקן המשמעותי בו, אנחנו חלילה לא מתחמקים מזה.

קרן פטל: אגב, זו הפעם הראשונה שאנחנו עוסקים במשהו שהוא לא עוטף הרשב"י, ואנחנו מברכים על השיתוף שלנו בזה.

קרן פטל: זאת נקודה אחת.

קרן פטל: התייחסתם הרבה לסוגיית הלינה, אז נמצא, אני רואה, בזום תמיר ברקין, רמ"י מובילים תכנון, שהם עשו אותו בצורה מדהימה בעיניי של שיתוף כל כך הרבה גורמים, של החניונים.

קרן פטל: אז אני לא יודעת מה הסטטוס של זה, אבל לעתיד לבוא, חברת הכנסת מירב, כן יהיו יש שם קמפינגים, בכל מיני אפשרויות לינה, ממש אוהלים פשוטים כמו כל אירופה ועד הצבת קרוואנים, בכל מיני משלבי לינה, וזה דבר מבורך.

יוליה מלינובסקי: אבל זה לא השנה?

יוליה מלינובסקי: זה מתישהו, נכון?

מירב בן ארי: לא, בעתיד.

יוליה מלינובסקי: בעתיד לבוא.

יוליה מלינובסקי: בסדר, הבנו.

יוליה מלינובסקי: השנה אנחנו - - -

קרן פטל: גם ממה שאני יודעת הלולים זה אפיזודה שהתרחשה לפני כמה שנים.

קרן פטל: זה מאוד מגניב להזכיר את זה, אז כבר בכל דיון אני שומעת את זה, אבל זה לא קרה בשנים האחרונות.

קרן פטל: אנשים ישנים בצימרים; אנשים ישנים בבתים פרטיים שאנשים משכירים; אנשים גם מקימים אוהלים בכל רחבי היערות המדהימים שיש במרום הגליל, וגורמים, כמו שאמרה נציגת קק"ל, להרבה מאוד לכלוך ופגיעה בטבע, שזה מאוד מצער אותנו.

קרן פטל: ובכל האירוע הזה, העלינו את זה גם בהתייחסות הכתובה שלנו למינהלת, קשה לנו מאוד להבין איך לתכנן, להיערך ולטפל.

קרן פטל: צביקי וראש המועצה העלו איזשהו רעיון, שאולי המדינה תקצה לנו איזשהו כוח של שיטור עירוני, כי אנחנו מועצה מדהימה, אבל קטנה, רק 15,000 תושבים, עם שניים-שלושה פקחים, שעוסקים בתפקידם השוטף כמובן בכל 24 היישובים שלנו.

קרן פטל: כדי להתמודד עם אכיפה או הסדרה של לינה בכל רחבי האזור הזה, שבהחלט מתרחשת, צריך כאן תגבור.

קרן פטל: זה מוביל אותי לסוגיית הפערים, שגם העלינו אותה בכתב.

קרן פטל: דיברנו על העניין הזה, שבעצם האירוע יתרחש עכשיו בעוטף הרשב"י, אם נרצה או לא נרצה, כי המתווה דוחק אותו לזה.

קרן פטל: אז מפגעי האשפה, שהם מפגעים מטורפים – לא מאשימה כאן אף אחד, זה פשוט מתוך האירוע – אמרו המלצות הביניים שלא תהיה חלוקת מזון.

קרן פטל: לא רק מטעמים של אשפה אלא מטעמים של עצירת קהל.

קרן פטל: אנחנו ביקשנו שההגבלה הזאת תוחל על כל עוטף הרשב"י מכמה טעמים.

קרן פטל: קודם כול יש כל מיני מנהגים.

קרן פטל: זה לא שכולם רוכלים.

קרן פטל: ברוכלים אנחנו מטפלים, אנחנו כבר עורכים שימועים לכל הרוכלים שאנחנו מכירים במתחם, וזה מטופל.

קרן פטל: אבל יש אנשים שמקיימים מנהגים של מצווה, סעודת מצווה.

קרן פטל: אנשים יכולים להביא כמויות של בשר על האש ולהתחיל לחלק אותו.

קרן פטל: והדבר הזה, כדי לא להעסיק את המשטרה במפגעים האלה, אני חושבת שצריך להרחיב את המגבלה, גם את זה ביקשנו מהמינהלת, ולצערי לא אושרה בקשתנו, אני חושבת שצריך לשקול את זה, להנחיל את הקווים המגבילים בכל עוטף הרשב"י, כי זה כן מתחם רלוונטי מאוד לאירוע.

קרן פטל: ולהגיד שהוא לא ההילולה, מבחינתי זה פשוט להסתכל לצד השני.

קרן פטל: זה לא נכון, זאת לא המציאות, וצריך להסתכל למציאות בעיניים.

יוליה מלינובסקי: מאוד חשוב להתייחס למה שהיא אומרת.

יוליה מלינובסקי: היא מכירה את זה מהשטח.

מירב בן ארי: כן, מקשיבים לה ברוב קשב.

קרן פטל: אני רוצה לסייג בשיא הצניעות: אני לא מכירה את זה מהשטח.

קרן פטל: אני בהילולת מירון עוסקת, לצערי הרב, מהאסון.

קרן פטל: לפני כן עסקנו רק בעוטף.

קרן פטל: עסקנו בהסעות תלמידים, בתושבים שצריכים ללכת ללדת במקרה הטוב או לקבל טיפול רפואי במקרה הלא טוב ונתקעים, באפליקציה משטרתית שקורסת לנו.

קרן פטל: בזה עסקנו.

קרן פטל: אבל לכן, לצערי הרב, מאז האסון, ואולי גם צריך לומר, שלפעמים הדברים האלה מניעים לשיפור, אז אנחנו עוסקים הרבה בזה בחודשים האחרונים, וחשוב לנו להיות שותפים.

קרן פטל: והדברים האלה הם משמעותיים.

קרן פטל: אני מאוד מודה לכן שאתן מקיימות את הישיבה הזאת.

קרן פטל: ככה זה נשים, הן יורדות לפרטים המשמעותיים.

מירב בן ארי: תודה.

יוליה מלינובסקי: תודה רבה.

קרן פטל: הדבר הנוסף.

מירב בן ארי: האחרון.

מירב בן ארי: ממש אחרון, כי אנחנו חייבים להתכנס לסיכום.

קרן פטל: בסדר.

קרן פטל: הדבר האחרון שרציתי לומר זה בכל מה שקשור לרישוי עסקים, שהתייחסתם לזה הרבה, אני לא ארחיב.

קרן פטל: באמת חוק רישוי עסקים לא חל כאן, אבל המינהלת בחרה, וזה בסדר גמור, לפעול ברוח החוק.

קרן פטל: לפי חוות הדעת של היועץ המשפטי שלנו, שהמועצה לא יכולה לפתוח תיק הרישוי כשלא חל החוק.

מירב בן ארי: אבל לא ציפינו שהם יפתחו תיקי רישוי, כי לא חל החוק.

קרן פטל: לא, את לא ציפית.

קרן פטל: אז אני מגיבה לזה, המינהלת כן ציפתה.

מירב בן ארי: זה לא יכול להיות, גם אם הוא פועל ברוח חוק, אין דבר כזה.

קרן פטל: נכון, את צודקת.

קרן פטל: זה לא יכול להיות, אבל עדיין - - -

מירב בן ארי: לא, בסדר.

קרן פטל: אני רק אומרת, שבמועצה לא ייפתחו תיקי רישוי, אבל כל הפעולה לייצר בטיחות, אנחנו – ובזה אני מסיימת.

קרן פטל: האמת שיש לי עוד כמה דברים חשובים לומר, אבל זה באמת הכי חשוב.

קרן פטל: התייחס קצין המשטרה.

קרן פטל: קודם כול אישור תוכניות ז' אדר עם הממ"ז הוא בשעה קצת יותר מאוחרת.

קרן פטל: אומנם זו הכותרת, למרות שלכולם כבר ברור שלא יהיה אישור תוכניות, כיוון שרק אתמול קיבלנו, כמו שהתייחס טפסר משנה אוסקר פוקס מכבאות אש, גם המועצה קיבלה את חוות הדעת המזעזעת הזאת של מהנדס החשמל.

קרן פטל: ואותי זה זעזע.

קרן פטל: אני חייבת לומר שאני לא ישנתי טוב בלילה.

קרן פטל: לקבל תשעה חודשים אחרי האסון חוות דעת של מהנדס חשמל, שכותב שאין הארקה ראשית ושיש סכנה ברורה ומיידית למשתמשי המקום, אני לא יודעת איך דבר כזה קורה.

קרן פטל: אני לא יודעת.

קרן פטל: אני באמת לא מחפשת אשמים, אני מחפשת אחריות משותפת.

קרן פטל: ובעקבות חוות הדעת הזאת וההתייחסות של כב"א לזה, המועצה הוציאה צו מניעת שימוש, ופנתה גם לחברת החשמל בבקשה לסייע בידי המחזיקים במקום, ועדת החמישה והמקומות הקדושים שמסייעים להם, לטפל בדבר הזה באופן מיידי.

קרן פטל: ואני יודעת שאלי פריינד, מנכ"ל ועדת החמישה עושה את זה.

קרן פטל: זאת אומרת שבפועל ממחר - - -

יוליה מלינובסקי: למה רק עכשיו יצא דוח באמת?

יוליה מלינובסקי: היא צודקת, למה רק עכשיו?

קרן פטל: אני רק רוצה להשלים, גברתי.

יוליה מלינובסקי: לא, תוך כדי - - -

אוסקר פוקס: מהנדס החשמל התחיל לעבוד בינואר.

אוסקר פוקס: הוא סיים את הדוח לפני כמה ימים.

יוליה מלינובסקי: ולמה רק בינואר?

יוליה מלינובסקי: למה לא בנובמבר?

יוליה מלינובסקי: מהאסון עברו תשעה חודשים.

אוסקר פוקס: אבל זה כשהזמינו אותו הבעלים.

יוליה מלינובסקי: טוב, חבר'ה, די.

קרן פטל: - - - במקום.

קרן פטל: אבל אני רק אשלים את המשפט, זאת אומרת שהחל ממחר, לצערי הרב – אני באמת אומרת את זה, זה לצערי הרב – אתר הרשב"י יהיה סגור.

קרן פטל: ואני מציעה לנו, ובאמת צביקי וכל המינהלת, כולם עושים עבודה נפלאה, אבל ההערכה, וזו הערכה פרטית שלי, אני לא מייצגת כאן את המועצה, אני אומרת לכם שלדעתי האתר הזה צריך להיות סגור עד שיוצגו כל אישורי הבטיחות, הנגישות, מכל הסוגים, מכל המינים.

קרן פטל: זה לא קשור לרוח החוק וזה לא קשור להילולה.

קרן פטל: זה קשור לזה שזה מה שצריך להיות.

קרן פטל: לפני שפותחים אותו.

מירב בן ארי: הבנו.

קריאה: זה הכי קל.

מירב בן ארי: שלסגור את האתר זה הפתרון.

מירב בן ארי: אני נותנת לך דקה, ואנחנו עוברים לסיכום.

שי שמאי גליק: אני מנכ"ל בצלמו.

שי שמאי גליק: אגב, אני פה כנציג של נגישות, אבל אני גם כל שנה במירון בל"ג בעומר, חוץ משנה שעברה, ברוך השם.

שי שמאי גליק: זה לא סוד שאתר מירון לא נגיש בכלל על פי חוק, וזו עבירה על החוק, ויש גם צו נגישות, על זה אני לא אדבר.

שי שמאי גליק: אבל כן כחלק מפרויקט ל"ג בעומר מירון צריך לפעול, הרי אנשים שהם עם מוגבלות מגיעים ברכבים פרטיים.

שי שמאי גליק: בשום הסעה הם לא יכולים להגיע.

שי שמאי גליק: ולכן צריך לבדוק אם נותנים להם מספר אישורים, לפרסם, אולי ייתנו ל-30, אולי בהגרלה, אבל שזה יהיה מראש.

שי שמאי גליק: שלא פתאום אנשים עם מוגבלות יגיעו ואין משהו.

שי שמאי גליק: אז א' מראש, אנשים עם מוגבלות, איך הם מגיעים למירון, מספר או לא מספר, כי הם לא מגיעים בתחבורה הציבורית הרגילה, לא השאטלים ולא - - -

מירב בן ארי: לא, הם מגיעים בהסעות - - -

שי שמאי גליק: לא, הם לא יכולים להגיע בהסעות האלה, זה אוטובוסים.

מירב בן ארי: רגע, למה אתה צועק אבל?

מירב בן ארי: מה קורה?

שי שמאי גליק: נכון, את צודקת.

מירב בן ארי: אוקיי, אתה שואל על אנשים עם מוגבלויות.

מירב בן ארי: רק בנחת.

שי שמאי גליק: נכון.

שי שמאי גליק: אני אומר שצריך מראש להחליט את זה.

שי שמאי גליק: אני אדבר בלי רמקול.

מירב בן ארי: הכול בסדר.

מירב בן ארי: אתה ותיק פה בכנסת.

שי שמאי גליק: כן.

שי שמאי גליק: וגם הרמקולים הארוכים זה בזכותי.

מירב בן ארי: נכון.

מירב בן ארי: לא, הוא ותיק.

שי שמאי גליק: ודבר שני ואחרון, גם דיברתי עכשיו עם צביקי, שצריך למסור דרישות לחברה לגבי נגישות.

שי שמאי גליק: למשל השירותים לא נגישים וכו'.

שי שמאי גליק: אז סיכמתי איתו שאני אשלח מראש מסמך, וכבר חודש לפני שזה יהיה בעצם רשום, כי עד עכשיו זה נפל בין הכיסאות.

שי שמאי גליק: אז לרשום לבדוק בדיון הקרוב, שכל עניין הנגישות סוכם מראש.

שי שמאי גליק: זה לא מסובך, אבל אם לא עושים את זה מראש זה לא קורה.

מירב בן ארי: בסדר.

יוליה מלינובסקי: יש שתי שאלות לצביקי או לשר.

יוליה מלינובסקי: דיברתם פה על חברת ההפקה.

יוליה מלינובסקי: איך היא נבחרה?

צבי טסלר: חברת ההפקה נבחרה במכרז.

יוליה מלינובסקי: מתי היה המכרז?

צבי טסלר: נדמה לי שב-21 בינואר.

יוליה מלינובסקי: כמה עלות המכרז?

צבי טסלר: ההצעות הן הצעות של עמלה מתוך התקציב הכולל של ההילולה.

צבי טסלר: ההצעות היו, נדמה לי, בין 7% לבין 12%.

יוליה מלינובסקי: בשנה שעברה ההפקה עלתה 10 מיליון שקל.

יוליה מלינובסקי: אני רוצה לדעת, לא יכול להיות דבר כזה, כמה התקציב של חברת ההפקות, לא אחוז ולא נעליים.

יוליה מלינובסקי: כמה כסף זה ומה זה כולל, ועל מה אחראית חברת ההפקות – במה, תאורה.

יוליה מלינובסקי: אפשר לקבל פירוט בבקשה?

צבי טסלר: נראה לי שאפשר פשוט לקבל את מסמכי המכרז.

צבי טסלר: הכול כתוב שם.

מירב בן ארי: אוקיי, אז תעבירו בכתב.

מירב בן ארי: עוד משהו?

יוליה מלינובסקי: איבדתי את זה.

יוליה מלינובסקי: הסתכלתי על מתן, הוא הסתכל עליי, איבדתי את זה.

מירב בן ארי: זה ככה, למתן יש יכולות כאלה.

יוליה מלינובסקי: טוב, אם אני אזכר אני אגיד.

צבי טסלר: אפשר להגיד כמה מילים?

מירב בן ארי: כן, אתה מסכם, השר מסכם.

יוליה מלינובסקי: אה, השאלה שברחה לי.

יוליה מלינובסקי: וזו שאלה לא קשורה אבל כן קשורה: איך יכול להיות שהמרכז הארצי למקומות הקדושים שוב קיבל פטור מחובת המכרזים?

יוליה מלינובסקי: שזה המרכז שאמור להפעיל את כל המקומות הקדושים שלנו, וזו עמותה ממשלתית.

יוליה מלינובסקי: אני שואלת את השאלה הזאת כל הזמן, כי לפחות פה היה מכרז, שם היה פטור מחובת מכרזים.

מתן כהנא: צביקי יענה לך על זה.

יוליה מלינובסקי: אבל זו שאלה נפרדת.

צבי טסלר: זו שאלה רטורית נראה לי.

יוליה מלינובסקי: לא רטורית.

יוליה מלינובסקי: אבל אתם תצטרכו לענות על זה אחר כך.

צבי טסלר: אחר כך, בסדר.

צבי טסלר: בקצרה באמת, בעיקר לדברים שהגב' קרן פטל העלתה פה, מנכ"לית מרום גליל.

צבי טסלר: שמעתי אותם לא בפעם הראשונה עכשיו, אני מכיר את עמדתם ואת עמדת הגופים הנוספים שמדברים על הסביבה של ההר.

צבי טסלר: אז אירועים שמתקיימים ביישובים סמוכים ככלל מתפזרים על שטח רחב, וטוב שכך.

צבי טסלר: הם גם יוצרים פחות דוחק באזור ההר, ואחת המטרות שלנו בהילולה השנה, שהדברים יהיו מפוזרים.

צבי טסלר: אז הם אכן מפוזרים יותר.

צבי טסלר: אלה אירועים מקומיים שחייבים להתנהל בצורה מסודרת.

צבי טסלר: כמובן שאנחנו לא מתעלמים מהם, והם צריכים גם לקבל את תהליך ההרשאה המתאים על ידי מי שמארגן אותם, ובניהול של אותם גורמים שאחראים על האירועים שם, רשות מקומית שאחראית על תחומה.

צבי טסלר: זה נכון, זה משית על הרשות המקומית, בדומה אגב לשנים קודמות וכנראה שמעט יותר, עומס.

צבי טסלר: יחד עם זה, יש גם נכונות בהחלט של המשטרה, שכבר קיבלתי אותה, לתגבר את השיטור העירוני של הרשות המקומית, כדי לתת לה מענה אכיפתי יותר טוב.

צבי טסלר: המתווה מאפשר את האירועים האלה מתוך תפיסה, לא מתוך התעלמות.

צבי טסלר: מתוך תפיסה שפיזור על שטח נרחב הוא בטוח יותר.

צבי טסלר: אין לנו מגמה למנוע מהציבור לקיים את ההילולה.

צבי טסלר: נשמעו פה כמה הערות ביניים שכאילו מתפרשות ככה, ובכלל אני מצטער שהדיון פה הוא קצת, במירכאות אני אומר, במעמד צד אחד.

צבי טסלר: זאת אומרת, את הציבור שחוגג את ההילולה, שזה בנפשו, שזה האירוע המרכזי שלו במהלך השנה, שאליו הוא נושא את עיניו, שהוא לא רואה את עצמו בלי האירוע הזה, נציגי הציבור האלה פחות באו לידי ביטוי פה.

קריאה: אני.

מירב בן ארי: הינה.

צבי טסלר: פחות באו לידי ביטוי.

צבי טסלר: יש כאן.

צבי טסלר: פחות.

צבי טסלר: אבל אני רואה את עצמי גם מייצג אותם.

יוליה מלינובסקי: אנחנו קודם צריכים אותם חיים ושלמים.

מירב בן ארי: אומרת מנהלת הוועדה, בצדק גם, ציפינו גם שחברי כנסת שזה הציבור שלהם יבואו.

מירב בן ארי: אבל הבנתי שהם מחרימים את השר.

יוליה מלינובסקי: לא, גם אותי, גם את השר.

מירב בן ארי: גם אותך?

יוליה מלינובסקי: זה מי היום המחרים התורן.

יוליה מלינובסקי: זה בסדר.

מירב בן ארי: לא, אבל יש כאן חברי כנסת, שאני ישבתי מולם, שנלחמו שלא תקום ועדת חקירה ממלכתית – מילא.

מירב בן ארי: אבל אז הם נלחמו לפיצוי למשפחות, ובצדק.

מירב בן ארי: בוועדת חקירה הם נלחמו נגד.

מירב בן ארי: אבל הם אמורים להיות כאן, חברי הכנסת החרדים, שבהם רוב הציבור החרדי שעולה להר היום, לא נמצאים כאן.

מירב בן ארי: אבל בלי קשר, אני מזמינה וגם יוליה, כל אדם שחשוב לו יכול לפנות אלינו ולהירשם ולהביע.

מירב בן ארי: ציפינו, חוץ ממרגי ובן צור שקפצו לפה, לא היו כאן נציגים.

מירב בן ארי: בן צור גם היה פה, נראה לי, איזה שתי דקות.

צבי טסלר: אז אני רק אומר, כמי שממונה על ההילולה השנה, השנה אני רק רואה את עצמי אחראי גם לייצג את הציבור הזה.

צבי טסלר: ואני אסיים ואומר, שכדי שהדברים באמת יצליחו, דהיינו גם תהיה הילולה, גם נקיים את המסורת וגם לא נתפשר בכלל על ביטחון הציבור, אז יש אחריות רבה כמובן למארגנים, יש אחריות רבה גם - - -

מירב בן ארי: אלי, אתה רוצה להתייחס?

אלי אבידר: אני פה.

מירב בן ארי: לא, אם כבר באת.

אלי אבידר: אני שומע בינתיים.

מירב בן ארי: זה כבר הסוף.

יוליה מלינובסקי: אתם חלק מההתארגנות מן הסתם.

מירב בן ארי: אלי, שב רגע.

יוליה מלינובסקי: כולנו זוכרים את הפעילות של חברי מד"א במירון לפני שנה.

אלי אבידר: תודה רבה.

יוליה מלינובסקי: כולנו זוכרים.

מירב בן ארי: ומוקירים.

יוליה מלינובסקי: ומוקירים, בוודאי.

יוליה מלינובסקי: לא רק במירון, אבל במירון ראינו.

יוליה מלינובסקי: אתם חלק מההתארגנות.

מירב בן ארי: רגע, בוא ניתן לצביקי, ואז ניתן לאלי שיגיד משהו - - -

צבי טסלר: האמת היא שרק סיימתי בזה שהאחריות שהאירוע הזה יתקיים כמו שצריך היא גם כמובן של המארגנים, של האנשים שנמצאים פה, חלקם פה בחדר הזה, וגם של המשתתפים ומנהיגי הציבור.

צבי טסלר: יש אחריות כבדה, האסון של שנה שעברה לא יכול לעבור על ידנו, ולא יכול לעבור על יד אף אחד.

צבי טסלר: לגעת בכולנו.

צבי טסלר: ואנחנו צריכים לפעול אחרת לגמרי השנה, באופן כזה שגם תהיה הילולה וגם שלום הציבור יהיה מובטח.

יוליה מלינובסקי: ברור.

מירב בן ארי: אלי, אנחנו בדיוק התכנסנו לסיכום.

מירב בן ארי: אתה רוצה להגיד אבל מילה על ההתארגנות של מד"א לטובת ההילולה?

אלי אבידר: כן.

אלי אבידר: קודם כול, גברתי היושבת-ראש, חברי הכנסת, מכובדיי כולם, מדי שנה למעשה גם מגן דוד אדום, או רק מגן דוד אדום, נאלץ להתמודד עם כל מיני אירועים שהם פחות לגיטימיים, כשמדברים על ביטחון או על רפואה או על אבטחת אירוע מבחינה רפואית.

אלי אבידר: המשטרה נאלצת לעמוד בלחצים כאלו ואחרים, האם לקחת גוף כזה או אחר, מי נותן את השירות הרפואי בתוך ההר, מי נותן את המענה בתוך ההר, איך מתכללים אותו.

אלי אבידר: בסופו של יום אני מספיק שנים במד"א, אני מגיל 15 במד"א, גברתי, ואני לא זוכר אירוע או הילולה שהייתה על ההר, שמד"א לא אבטח את האירוע מבחינה רפואית.

מירב בן ארי: מי מזמין את מד"א להר, המשטרה?

אלי אבידר: לא, המקומות הקדושים.

יוליה מלינובסקי: המרכז הארצי למקומות הקדושים.

מירב בן ארי: לא, אבל הוא אמר שהוא זז הצידה.

מירב בן ארי: אתה מזמין את מד"א להר?

צבי טסלר: המרכז הארצי למקומות הקדושים מעסיק את חברת ההפקה, והם הגוף - - -

מירב בן ארי: יש חברת הפקה חדשה.

מירב בן ארי: אתה מכיר?

אלי אבידר: לא מכיר שיש חברת הפקה חדשה.

יוליה מלינובסקי: הבנתי.

אלי אבידר: מכל מקום, צריך לקחת בחשבון שבסופו של יום, גברתי, יש פה גוף שצריך לתת מענה לאירוע בסדר גודל של אירוע שהוא עלול להתפתח לאירוע רב נפגעים.

אלי אבידר: עכשיו, אפשר לשחק משחקים, ולהביא חברה כזאת או אחרת, או עמותה כזאת או אחרת, ולהגיד שהם ייתנו את הפתרון והם ייתנו את המענה הפארא-רפואי או הטרום-אשפוזי לאירוע הזה.

אלי אבידר: זה דבר שצריך לקחת אותו בחשבון.

מירב בן ארי: האירוע הוא באמצע מאי, היום אנחנו במרץ.

מירב בן ארי: אתה לא נערך לאירוע הזה?

אלי אבידר: אנחנו היינו בסיור.

מירב בן ארי: אתה ארגון ההצלה הלאומי.

יוליה מלינובסקי: באת לפה בדקה ה-90, וטוב שבאת, הצלת אותנו.

אלי אבידר: זה יפה שאני ארגון ההצלה הלאומי, אבל המחוקק והמדינה צריכים להבין שאם אני ארגון כזה, אז הם צריכים את הכלים למשטרה להתמודד עם הדברים האלו, ולא להיות קרועים בלחצים פוליטיים כאלו ואחרים, שהמשטרה לא צריכה לעמוד בהם.

יוליה מלינובסקי: איזה לחצים פוליטיים?

יוליה מלינובסקי: תסביר לנו.

אלי אבידר: שאם שר כזה או אחר או חבר כנסת כזה או אחר מושך לכיוון שצריך - - -

מירב בן ארי: מה זה קשור?

מירב בן ארי: חברי כנסת לא צריכים להתערב בזה בכלל.

אלי אבידר: אז זה מה שקורה בפועל.

אלי אבידר: את יכולה לשאול - - -

יוליה מלינובסקי: תסביר לנו.

אלי אבידר: אני מסביר לך, גברתי.

יוליה מלינובסקי: אנחנו לא מצליחים להבין.

אלי אבידר: אז אני מסביר לך שיש לחצים כבדים מאוד על המשטרה, להעסיק מספר גופים שיתכללו את האירוע הזה מבחינה רפואית או פארא-רפואית.

אלי אבידר: אם אני טועה, אז יש פה מפקדים בכירים, גם מהמחוז וגם מהמטה הארצי, שהם יודעים לתת את התשובה המתאימה.

אלי אבידר: מכל מקום, אני סבור שבאירועים לאומיים - - -

יוליה מלינובסקי: רגע, עכשיו אתה לא חלק מהאירוע?

אלי אבידר: אני אולי אהיה חלק מהאירוע.

יוליה מלינובסקי: כרגע אתה לא בהתארגנות?

מירב בן ארי: מי הזמין אותך שנה שעברה, כשפיניתם את ההרוגים והפצועים?

אלי אבידר: קודם כול היינו שמה.

אלי אבידר: היינו שם כי אנחנו אבטחנו את האירוע מבחינה רפואית.

אלי אבידר: אבל יחד איתנו היו עמותות נוספות שאבטחו את האירוע, שאנחנו לא ידענו על קיומן, לא קיבלנו את הרשימות מהן, הן לא עבדו תחת המוקד שלנו, תחת הפעילות שלנו.

אלי אבידר: ומכאן אני חושב שמתחיל בלגן.

אלי אבידר: זה כמו שאי-אפשר שיהיו שתי משטרות במדינת ישראל, כמו שאי-אפשר שיהיו שני מכבי אש או כוח חילוץ של כיבוי - - -

מירב בן ארי: לא, ברור - - -

נועה טמיר חסדאי: אני נציגת משרד הבריאות שאחראית על התחום הזה, ואני מבקשת להתייחס לדברים של אלי בין.

נועה טמיר חסדאי: פשוט התייחסתם לחלק של בריאות הציבור.

מירב בן ארי: מה התפקיד שלך?

נועה טמיר חסדאי: אני מנהלת את חמ"ל הבריאות הלאומי.

נועה טמיר חסדאי: ומדי שנה ההיערכות שלנו הרבה לפני ובמהלך כל השנים, ההיערכות המשותפת שלנו למענה רפואי, כולנו בתקווה שלא יהיה צורך, אבל מחייבת אותנו היערכות, היא יחד עם מד"א יד ביד.

נועה טמיר חסדאי: מבחינת מערכת הבריאות מד"א הוא המנהל הרפואי בזירת אירוע.

נועה טמיר חסדאי: הוא מבחינתנו ארגון ההצלה הלאומי, הוא המנהל הרפואי.

נועה טמיר חסדאי: יחד עם זה, בשל הצפי לצורך בכמויות האלה של האנשים שצפויים להגיע, וסדר גודל של אירוע, מבחינתנו אם מד"א רואה צורך שיהיו כוחות נוספים לסיוע רפואי, הם אמורים לעבוד תחת הפיקוד של מד"א.

נועה טמיר חסדאי: הם אמורים לבוא מראש בתיאום, וזה חלק מהלקחים של מערכת הבריאות, שבתרגולים אנחנו מדי שנה מוציאים פקודת היערכות משותפת מתואמת.

נועה טמיר חסדאי: ההתייחסות של מנכ"ל מד"א לסוגיה – הארגון המרכזי שנמצא מדי שנה בהר זה איחוד הצלה.

נועה טמיר חסדאי: מבחינתנו המנהל זה מד"א.

נועה טמיר חסדאי: כחלק מהלקחים של האירוע שהיה, בנוסף לפקודות ההיערכות המשותפות שיצאו, אנחנו נוודא שיהיה תרגול משותף, כאשר המשטרה מתרגלת את ההיערכות, והתרגול יתרגל במידת הצורך חבירה של ארגונים נוספים, כמו איחוד הצלה, למד"א - - -

מירב בן ארי: קודם כול תודה רבה, זו הבהרה חשובה.

מירב בן ארי: רק יש לי שאלה, אם מד"א, כפי שאת אומרת, הוא ארגון ההצלה הלאומי והוא זה שמתכלל את האירוע - - -

נועה טמיר חסדאי: הוא המפקד הרפואי של האירוע.

מירב בן ארי: אותם ארגונים או עמותות עובדים תחתיו.

מירב בן ארי: אז איך זה שהוא בעצם לא עכשיו באירוע - - -

יוליה מלינובסקי: איך יכול להיות שעד עכשיו מד"א לא בתוך האירוע?

אלי אבידר: הוא באירוע.

אלי אבידר: הוא משתתף בישיבות.

נועה טמיר חסדאי: גם אנחנו לא באירוע.

נועה טמיר חסדאי: שמחתי לשמוע שצביקי הפרויקטור.

נועה טמיר חסדאי: יש לנו ניסיון רב שנים של עבודה, נקבל ממנו את אנשי הקשר.

מירב בן ארי: אז עכשיו אתם תתחילו - - -

צבי טסלר: שנייה.

צבי טסלר: הכול דיבורים פה.

צבי טסלר: מד"א ישבו איתי.

צבי טסלר: אגב, גם איחוד הצלה באו להיפגש איתי, כי בסופו של דבר זה אירוע שהם משלמים כסף לגורם הרפואי.

צבי טסלר: ואני משער שבשנים קודמות – אני משער, אני לא יודע – עשו משהו שהוא הכי זול.

צבי טסלר: בסוף מד"א קובעים את הסטנדרט – כך וכך רופאים, כך וכך פרמדיקים, כך וכך אמבולנסים, כך וכך יכולת פינוי.

צבי טסלר: ויש עוד גופים במדינת ישראל נכון להיום חוץ ממד"א שיודעים לתת את השירות הזה.

יוליה מלינובסקי: אבל מי מפקח עליהם?

צבי טסלר: הגורם שפוקד על כל אירוע חירום ועל כל ארגוני החירום זאת משטרת ישראל, גם על כב"א וגם על מד"א.

יוליה מלינובסקי: אבל הם לא יודעים לנהל את זה רפואית.

יוליה מלינובסקי: מי אחראי בשטח על - - -

מירב בן ארי: מי שצריך לעשות את כל התכלול, כמו שאמרה נציגת משרד הבריאות, זה לא אנחנו, זה לא חברי כנסת בכלל.

מירב בן ארי: את קובעת ואת זו שמחליטה.

יוליה מלינובסקי: ואם לא יהיה כמו שצריך אין אישור.

יוליה מלינובסקי: פשוט אין אישור.

יוליה מלינובסקי: כי אם יהיו שם געשעפטים אין אישור.

נועה טמיר חסדאי: ההיערכות בהיבט הרפואי - - -

יוליה מלינובסקי: לא יהיה אישור.

יוליה מלינובסקי: תפסיקו עם הבלגן הזה.

מירב בן ארי: לא, אבל יש כאן את - - -

מתן כהנא: יוליה, מה את - - -

צבי טסלר: אם תהיה חקיקה אז זה יהיה נורא פשוט.

יוליה מלינובסקי: אני שומעת, אני יודעת בדיוק למה אני אומרת את זה.

מירב בן ארי: אני לא מתרגשת מזה.

מירב בן ארי: יש משרד בריאות, משרד הבריאות קבע שמד"א הוא המתכלל, הוא הגוף.

נועה טמיר חסדאי: הוא המנהל הרפואי של האירוע.

מירב בן ארי: עם כל הכבוד לכל הגופים האחרים, הם לא גוף ההצלה הלאומי של מדינת ישראל.

מירב בן ארי: זה ארגון סטטוטורי, מוקם מתוקף חוק, זה מה שהמדינה בחרה והוא הגוף המתכלל.

מירב בן ארי: ועכשיו הבנתי שאתם מכירים, אז יש לכם זמן להיערך עד לדיון הבא, כדי להגיד לנו שבפעם הבאה שאלי בין ישב פה או מי מטעמו הוא יגיד איך הוא נערך לאירוע.

יוליה מלינובסקי: בדיון הבא בבקשה, מזכירות הוועדות, אל תשכחו להזמין לנו את מד"א.

מירב בן ארי: אל תדאגי.

מירב בן ארי: הם הוזמנו.

יוליה מלינובסקי: אה, הם הוזמנו?

יוליה מלינובסקי: באת בדקה אחרונה.

מירב בן ארי: בבקשה, הפרויקטור, יש לך עוד מה להוסיף לסיכום?

צבי טסלר: את דבריי כבר אמרתי לסיכום.

מירב בן ארי: יפה.

מירב בן ארי: השר?

מתן כהנא: אני פה מזכיר לכולנו: אנחנו צריכים להתייחס לאירוע מירון תשפ"ב כקפסולת זמן נפרדת ממה שהיה לפני ומה שיהיה אחרי.

מתן כהנא: זה אירוע ייחודי, שקורה תוך כדי שוועדת חקירה בוחנת את האסון של שנה שעברה; זה קורה תוך כדי שעדיין אין הגדרות חוקיות של המצב הנורמטיבי שצריך להתקיים בכאלה מקומות, של אירועים דתיים, אירועים המוניים, של 7.7 ה' כן או לא.

מתן כהנא: בתוך כל הכאוס החקיקתי הזה, ושתוך כדי ועדת חקירה, אנחנו צריכים לייצר את האירוע הכי בטוח שיש, שכמה שיותר מאפשר לאנשים שגם מעוניינים בכך להגיע ולחגוג את ההילולה הזו.

מתן כהנא: וזה מה שאנחנו עושים.

מתן כהנא: אנחנו עושים פה תהליך מאוד מסודר ומאורגן ורציני, שמובל על ידי הממונה.

מתן כהנא: ואני אומר לכן, גבירותיי יושבות-ראש הוועדות המכובדות, אנחנו גם בתוך תהליך החקיקה נצטרך את הסיוע שלכן, כדי להריץ חקיקה תוך כדי פגרת כנסת, וזו עבודה משמעותית.

מתן כהנא: זו חקיקה שהיא חשובה למשטרה כדי להגיע מוכנים לאירוע הזה.

מתן כהנא: והבר הכי חשוב זה האמון של הציבור בזה שיש פה תהליך א-פוליטי, נקי לחלוטין משיקולים זרים, שנועד אך ורק כדי לאפשר לחוגגים להגיע ולחזור הביתה בשלום.

מתן כהנא: זה הדבר הכי משמעותי.

מתן כהנא: תודה.

יוליה מלינובסקי: ברשותך, את תסכמי את כל הדיון, אני ממש במשפט.

יוליה מלינובסקי: זה כוחה של הכנסת, שכולם מחויבים להגיע לפה, לתת תשובות.

יוליה מלינובסקי: למדנו היום המון, תוך כדי גילינו הרבה דברים.

יוליה מלינובסקי: סוד ההצלחה זה שיתוף פעולה בין כולם.

יוליה מלינובסקי: הדבר המרכזי זה השלטון המקומי.

יוליה מלינובסקי: שמענו את הגברת, וזה באמת שותף מרכזי לכל ההיערכות, כולל בתוך ההר ובפאתי ההר.

יוליה מלינובסקי: כמובן הפן הבריאותי, מה ששמענו עכשיו, מאוד הטריד אותי, אני מקווה מאוד שזה יסודר.

יוליה מלינובסקי: אנחנו נלמד את הלקח מהשנה הקודמת, לצערי הרב לקח מאוד מאוד כבד וכואב, ונעשה הכול שהשנה הזו זה יהיה באמת שמח, ושלא נצטרך אתכם שם בכלל.

יוליה מלינובסקי: גברתי היושבת-ראש, את מסכמת.

מירב בן ארי: כן.

מירב בן ארי: קודם כול תודה רבה.

מירב בן ארי: תודה, יוליה, על שותפות, באמת שתי ועדות - - -

יוליה מלינובסקי: ככה זה אצל נשים.

יוליה מלינובסקי: אצל גברים זה לא היה קורה, כי כל אחד היה נלחם שם על האגו שלו.

יוליה מלינובסקי: אנחנו יודעות להסתדר.

מירב בן ארי: נכון.

מירב בן ארי: אנחנו עובדות ביחד לא מהיום, עוד מהכנסת ה-20.

יוליה מלינובסקי: נכון, את רשומה אצלי ככולנו עדיין.

מירב בן ארי: את רואה?

מירב בן ארי: יוליה, את צריכה להתקדם, אני התקדמתי.

מירב בן ארי: אבל באמת יש לנו עבודה משותפת ונמשיך בה.

יוליה מלינובסקי: את חוק המאבטחים את זוכרת?

יוליה מלינובסקי: אנחנו עשינו.

מירב בן ארי: נכון.

מירב בן ארי: ואני רוצה גם להגיד תודה רבה לשר מתן כהנא.

מירב בן ארי: אני חושבת, ואמרתי לך את זה בתחילת הדיון, שהנוכחות שלך להצלחת האירוע השנה היא דרמטית.

יוליה מלינובסקי: נכון.

מירב בן ארי: אני חושבת שהפרויקטור, צביקי, באמת – אמרת שאין כאן מספיק נציגים של הציבור – אנחנו נציגי הציבור.

מירב בן ארי: אנחנו באנו לפה וקיימנו את הוועדה הזאת כדי לוודא שהציבור מוגן.

מירב בן ארי: ברור שציפיתי לראות כאן יותר חברי כנסת שנלחמו עבור הפיצוי המוצדק, כך ציפיתי גם שהם יהיו פה כדי לעקוב אחרי מה שאתם עושים בהר, אבל באמת אנחנו נציגי הציבור, ונעשה הכול כדי שההילולה השנה תתנהל בצורה טובה ומפוקחת.

מירב בן ארי: כמובן, אנחנו לא חפים מטעויות ובעיות.

מירב בן ארי: תמיד באירועים כאלה גדולים יקרו ויהיו, אבל בוודאי למנוע את הפגיעה בחיי אדם, כמו שהיה באסון הגדול ביותר באמת שהיה כאן במדינה במירון.

מירב בן ארי: אני רוצה להגיד משהו גם למשפחות של ההרוגים, שאני בטוחה שגם הן מאוד מוטרדות.

מירב בן ארי: אמרת גם שתתייחס אליהן באירוע בהר, אז אנחנו גם נרצה לשמוע בדיון הבא.

מירב בן ארי: הדיון הבא של הוועדה הוא ב-2 במאי.

מירב בן ארי: ואנחנו שוקלות ברצינות, שתינו, לקיים אותו בהר במירון, כדי לעמוד בעיניים, גם בסיור וגם בדיון.

מירב בן ארי: אנחנו נתייעץ עם הצוות של הוועדה, בכל זאת זה הפגרה, איך לנהל את זה, אבל בהחלט אנחנו שוקלות לקיים את הדיון בהר עצמו, כדי שכל מה ששמענו כאן, נוכל לראות אותו בעצמנו, אני חושבת שזה חלק מהמקצועיות של שתינו לנהל את הדיון.

מירב בן ארי: יש כאן הרבה דברים שאני כתבתי, שאני אוציא גם ליוליה מסודר, של דברים שאנחנו צריכות לשים לב לפעם הבאה.

מירב בן ארי: באמת כל דבר שעלה כאן אנחנו לוקחות מאוד ברצינות – גם המים, השלכת האשפה, השירותים.

מירב בן ארי: באמת מהדברים הקטנים אל הדברים הגדולים – איפה תהיה ההדלקה?

מירב בן ארי: איך יעברו בתוך ההר?

מירב בן ארי: אותם מבנים שהם לא בטיחותיים.

מירב בן ארי: וכמובן ההתנהלות של הכבאות ומד"א והמשטרה, שהיא המוקד של האירוע הזה.

מירב בן ארי: חניונים שעוד לא מוכשרים, הסעות שאמורות להיות.

מירב בן ארי: וכמובן גם הנקודה שעלתה פה על אנשים עם מוגבלויות, נרצה לראות בעיניים איך אנשים כאלה יכולים להגיע להר.

מירב בן ארי: אנחנו רואות את זה, ואני יודעת שגם השר וגם צביקי, כמשימה לאומית.

מירב בן ארי: ברור לי שאנחנו עכשיו מנתקים את מירון מהאירוע הכללי, אבל כדי להביא את מקסימום כובד המשקל לאירוע מירון.

מירב בן ארי: אבל ברור לי שבהחלטה משותפת של שתינו אנחנו צריכים להתחיל לעסוק בנושא הזה של משטרה ואירועים שקשורים לאירועים דתיים.

יוליה מלינובסקי: והמקומות הקדושים.

מירב בן ארי: כי לא יכול להיות, כי יש פה איפה ואיפה חד משמעית בעיניי באירועים כאלה.

מירב בן ארי: ובסופו של דבר המטרה היא להגן על האנשים.

מירב בן ארי: אדם שהולך להופעה של שלמה ארצי אמור להיות מוגן כמו אדם שמגיע למירון.

מירב בן ארי: אין סיבה שלא.

מירב בן ארי: אין סיבה.

יוליה מלינובסקי: מירון זה עוד בסדר.

מירב בן ארי: בסך הכול כל אחד בא לחופש הפולחן שלו לצורך העניין.

מירב בן ארי: ואין סיבה שלא יהיה מוגן, שלא ישמרו עליו, שלא תהיה מסביבו כל המעטפת כמו בכל אירוע אחר.

מירב בן ארי: אבל זה משהו שאנחנו ניקח איתנו הלאה.

מירב בן ארי: אנחנו כרגע שמות את כל כובד משקלנו על אירוע מירון תשפ"ב.

מירב בן ארי: ואני יודעת שאתה מגויס לאירוע, וזה חשוב לי, חשוב לנו, ואנחנו בטוחות שבעבודה משותפת נוכל שבאמת השנה האירוע ייראה בצורה לגמרי שונה.

יוליה מלינובסקי: שמח.

מירב בן ארי: זה ברור לי, אבל בהחלט בצורה מקצועית וראויה.

מתן כהנא: בעזרת השם.

מירב בן ארי: אנחנו ניפגש שוב.

מירב בן ארי: כל אחד מכם שקיבל הערות, לקחת את זה איתו ביחד למשרד ולאנשים שלו.

מירב בן ארי: אני מודה לכל מי שהגיע.

מירב בן ארי: תודה רבה לכולם.

מירב בן ארי: הישיבה נעולה.